IBADAT HAJI DITANGGUH, JEMAAH DIBENAR SATU PER TIGA KAPASITI MASJID – ZULKIFLI

KUALA LUMPUR: Ibadat haji bagi jemaah Malaysia untuk 1441H ditangguhkan ke tahun hadapan, manakala bilangan jemaah bagi solat Jumaat dan solat berjemaah dibenarkan sehingga satu per tiga kapasiti masjid dan surau di zon hijau di Wilayah Persekutuan.

Zulkifli memaklumkan kedua-dua perkara tersebut dipersembahkan dan mendapat perkenan Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah.

“Maka saya bagi pihak Kerajaan Malaysia ingin mengumumkan kepada semua rakyat Malaysia yang beragama Islam bahawa berdasarkan kepada taklimat disampaikan Kementerian Kesihatan Malaysia (KKM) dan Lembaga Tabung Haji (TH) serta perbincangan ahli-ahli Mesyuarat Jawatankuasa Muzakarah Khas Majlis Kebangsaan Bagi Hal Ehwal Ugama Islam Malaysia yang telah bersidang pada 9 Jun 2020, ibadat haji untuk semua rakyat Malaysia bagi Musim Haji 1441 Hijrah adalah ditangguhkan.

“Semalam, saya telah menjemput Duta Kerajaan Arab Saudi ke Malaysia untuk bertemu dan menyerahkan surat rasmi penangguhan ibadah haji bagi Malaysia untuk disampaikan kepada Dr Mohammed Saleh bin Taher Banten selaku Menteri Haji dan Umrah Kerajaan Arab Saudi,” katanya.

Selain Malaysia, antara negara-negara lain yang turut menangguhkan penghantaran jemaah haji mereka adalah Indonesia, Singapura, Kemboja, Thailand dan Brunei.

“Saya mengambil kesempatan ini untuk merakamkan ucapan terima kasih kepada Kerajaan Arab Saudi di bawah kepimpinan Khadim al-Haramain al-Syarifain Raja Salman Abdulaziz atas usaha gigih membendung penularan jangkitan COVID-19 di tanah suci.

“Kami amat menghargai segala pengorbanan Kerajaan Arab Saudi dan wira-wira barisan hadapan mereka yang masih bertungkus-lumus dan berterusan memerangi wabak ini khususnya di dua buah kota suci yang dicintai seluruh umat Islam.

“Saya mengharapkan semua bakal haji untuk bersabar dan redha dengan keputusan ini,” katanya.

Zulkifli berkata TH akan mengeluarkan kenyataan rasmi dan soalan lazim (FAQ) berkaitan urusan penangguhan ibadat haji bagi Musim Haji 1441H sejurus selepas sidang media ini.

“Saya juga menyeru seluruh umat Islam di Malaysia untuk terus berdoa agar Allah SWT menghilangkan wabak ini sepenuhnya dan memelihara dua Kota Suci Makkah dan Madinah dari sebarang perkara yang tidak diingini,” katanya.

Mengulas mengenai perluasan bilangan jemaah satu per tiga jumlah had kapasiti dewan solat utama masjid/surau di zon hijau di Wilayah Persekutuan, Zulkifli berkata, ia bermula dengan Solat Jumaat esok.

Bagaimanapun, beliau berkata, pelaksanaannya di negeri adalah bergantung kepada pihak berkuasa agama negeri masing-masing.

“Sebagai contoh, jika sebuah dewan solat mampu memuatkan 1,000 orang jemaah pada satu-satu masa, maka bilangan yang dibenarkan adalah 333 orang buat masa ini,” katanya.

Menteri agama itu berkata jawatankuasa kariah masjid, surau Jumaat dan surau boleh melantik sukarelawan dalam kalangan jemaah bagi membantu kawalan sebelum dan selepas solat.

“Sistem penggiliran atau apa cara yang sesuai pada hemat jawatankuasa kariah masjid, surau Jumaat dan surau boleh dilaksanakan bagi memberi peluang kepada anak kariah lain untuk hadir.

“Kapasiti ini akan ditambah secara berperingkat dengan makluman dari semasa ke semasa atas nasihat daripada KKM dan MKN,” katanya.

Zulkifli berkata muslimah juga dibenarkan untuk ke masjid dan surau dengan syarat bersama-sama mahram masing-masing.

“Kepada warga emas, tidak ada had umur yang ditetapkan untuk hadir sebagai jemaah dengan syarat anda sihat.

“Kanak-kanak berumur 12 tahun ke bawah, jemaah bergejala dan menghidap penyakit kronik tidak dibenarkan hadir buat masa ini,” katanya sambil menjelaskan masjid turut dibuka di ruang tertentu untuk mereka yang singgah solat seperti musafir, pemandu dan rider perkhidmatan e-hailing.

Zulkifli turut menegaskan mengenai pematuhan Prosedur Operasi Standard (SOP) penjarakan sosial, membawa sejadah dan mengambil wuduk di rumah, tidak bersentuhan dan SOP mengekang penularan wabak COVID19, terus dipatuhi.

Beliau turut mengumumkan keputusan kerajaan membenarkan kuliah Maghrib dan kuliah Subuh dengan mematuhi beberapa syarat iaitu Kuliah Maghrib hendaklah dihentikan sebaik sahaja masuk waktu Isya’, manakala kuliah Subuh boleh berlangsung sekitar 20 hingga 30 minit sahaja.

“Jadi, masjid dan surau boleh kembali diimarahkan dengan lebih aktif. Cuma, saya ingin mengingatkan kepada jawatankuasa masjid, surau Jumaat dan surau bahawa jamuan makan selepas kuliah adalah tidak dibenarkan buat masa ini,” katanya.

Zulkifli berkata majlis akad nikah boleh dijalankan di masjid.

“Saya dimaklumkan, Jabatan Agama Islam Wilayah Persekutuan (JAWI) akan mengeluarkan garis panduan yang lebih terperinci untuk makluman pihak jawatankuasa kariah masjid, Surau Jumaat dan surau di Wilayah Persekutuan,” katanya.


MASHAF AL-QURAN BRAILLE BANTU OKU PENGLIHATAN BACA KITAB SUCI

PUTRAJAYA: Mashaf Al-Quran Braille Malaysia (MQBM) diterbitkan untuk kemudahan Orang Kurang Upaya (OKU) penglihatan beragama Islam membaca kitab suci yang menepati ilmu tanda (dhabt) dan kaedah penulisan (rasm) Mashaf Al-Quran Rasm Uthmani.

Menteri di Jabatan Perdana Menteri (Hal Ehwal Agama) Datuk Idris Ahmad berkata MQBM adalah berbeza daripada al-Quran Braille versi lama yang tidak menepati Mashaf Al-Quran Rasm Uthmani dengan perbezaan itu terdapat pada penandaan waqaf (tanda berhenti) dan peralihan juzuk.

“KDN (Kementerian Dalam Negeri) telah meluluskan perakuan betul pruf akhir teks MQBM berdasarkan Akta Percetakan Al-Quran 1986 pada 9 April 2021,” katanya pada sidang media selepas melancarkan MQBM Peringkat Kebangsaan 2022 di sini hari ini.

Idris berkata penerbitan MQBM itu merupakan kerjasama antara Jabatan Kemajuan Islam Malaysia (JAKIM) dengan Persatuan Orang-Orang Cacat Penglihatan Malaysia (Pertis).

Idris berkata hak percetakan MQBM diberikan kepada Pertis bagi menerbitkan 1,000 naskah pertama mushaf tersebut untuk diedarkan secara percuma kepada golongan OKU penglihatan di seluruh negara.

Ketika ini, Unit Penerbitan Pertis di Brickfield di ibu negara mempunyai 15 mesin cetak tulisan Braille, katanya.–AlHijrah Online


BEKAS IMAM MASJIDIL HARAM DIPENJARA 10 TAHUN

RIYADH: Mahkamah Arab Saudi menjatuhkan hukuman penjara 10 tahun ke atas bekas Imam Masjidil Haram, Sheikh Saleh Mohammed al Talib.

Hukuman ke atas Sheikh Saleh dikekalkan selepas Mahkamah Rayuan Jenayah Khas di Riyadh membatalkan pembebasan beliau sebelum ini, kata Democracy for The Arab World Now (Dawn).

Sheikh Saleh ditahan pada 2018 selepas beliau menyampaikan khutbah mengkritik pihak berkuasa hiburan di Arab Saudi.

Beliau mengecam penganjuran konsert dan acara keramaian yang menyimpang daripada ajaran agama dan budaya Arab Saudi.

Dawn mendedahkan Sheikh Saleh ditahan tanpa sebarang alasan selepas menyampaikan khutbah tersebut, empat tahun lalu. – AlHijrah Online


KETETAPAN BAHARU BILANGAN JEMAAH MASJID, SURAU DI SELANGOR

SHAH ALAM: Ketetapan baharu dikeluarkan bagi bilangan jemaah solat fardu lima waktu, solat Jumaat dan solat sunat tarawih di semua masjid dan surau di enam daerah di Selangor susulan pelaksanaan Perintah Kawalan Pergerakan (PKP).

Daerah yang terlibat merupakan daerah Petaling, Hulu Langat, Gombak, Klang, Sepang dan Kuala Langat.

Dalam kenyataan Jawatankuasa Tetap Agama Islam Selangor, bagi Masjid Sultan Salahuddin Abdul Aziz Shah dan Masjid Tengku Ampuan Jemaah, seramai 500 orang termasuk pentadbir dibenarkan menunaikan solat Jumaat manakala solat fardu dihadkan kepada 200 jemaah termasuk pentadbir.

Bilangan jemaah untuk solat sunat tarawih dihadkan seramai 600 orang di Masjid Sultan Salahuddin Abdul Aziz Shah, manakala 550 jemaah di Masjid Tengku Ampuan Jemaah.

Sementara itu, bagi Masjid Pengurusan dan Masjid Kariah, solat Jumaat dihadkan kepada 100 orang dan solat fardu 100 jemaah, manakala 100 jemaah muslimin dibenarkan untuk menunaikan solat sunat tarawih di masjid berkenaan.

Seramai 200 jemaah pula dihadkan untuk solat Jumaat, solat fardu (200) dan solat sunat tarawih (200 muslimin) di Masjid Institusi manakala di Surau Solat Jemaah, seramai 50 orang dihadkan untuk menunaikan solat Jumaat, solat fardu (50) dan solat sunat tarawih (50 muslimin).

Dalam kenyataan tersebut juga menyatakan bagi surau kariah, solat fardu dihadkan kepada 50 jemaah dan 50 muslimin dibenarkan menunaikan solat sunat tarawih.

Bagaimanapun, ketetapan terdahulu masih kekal bagi solat Jumaat, solat fardu dan solat sunat tarawih bagi daerah terlibat Pelaksanaan Perintah Kawalan Pergerakan Bersyarat (PKPB) di Sabak Bernam, Kuala Selangor dan Hulu Selangor.


PKP 2.0: JAWI SEDIA RUANG KHAS SOLAT UNTUK MUSAFIR, PEMANDU E-HAILING, PENGHANTAR MAKANAN DAN SEUMPAMANYA

KUALA LUMPUR: Jabatan Agama Islam Wilayah Persekutuan (JAWI) mengeluarkan Prosedur Operasi Standard (SOP) terkini berkaitan pengimarahan masjid, surau Jumaat dan surau sepanjang tempoh Perintah Kawalan Pergerakan (PKP).

Menurut ciapan yang dimuat naik di akaun Twitter @myJawiKL , antara SOP yang ditekankan dalam usaha mengimarahkan masjid, surau Jumaat dan surau di seluruh Wilayah Persekutuan adalah laungan azan solat fardhu lima waktu diteruskan seperti biasa serta penyediaan ruang khas solat.

“Penyediaan ruangan khas solat itu bagi musafir, pemandu teksi, pemandu e-hailing, penghantar makanan dan seumpamanya,” jelas JAWI dalam bebenang di akaun Twitter rasminya.

Selain itu JAWI turut menubuhkan Jawatankuasa Pelaksanaan dan Pemantauan SOP di peringkat masjid, surau Jumaat dan surau di seluruh Wilayah Persekutuan bagi memastikan pematuhan arahan yang ditetapkan.

Tambahnya, aktiviti pengimarahan akan ditangguhkan tetapi kuliah, ceramah dan seumpamanya boleh dilaksanakan secara dalam talian yang dibuat di kediaman penceramah dan dikongsikan kepada ahli kariah.

Terdahulu, JAWI mengumumkan kebenaran solat Jumaat dengan bilangan maksimum 30 jemaah di semua masjid dan surau Jumaat di Wilayah Persekutuan sepanjang PKP dilaksanakan.

Kebenaran itu menjunjung titah Yang di-Pertuan Agong Al-Sultan Abdullah Ri’ayatuddin Al-Mustafa Billah Shah Ibni Almarhum Sultan Haji Ahmad Shah Al-Musta’in Billah melalui warkah Istana Negara, semalam.–AlHijrah Online


PKPB DI SELANGOR, KL DAN PUTRAJAYA BERMULA 14 OKTOBER

KUALA LUMPUR: Kerajaan hari ini mengumumkan Perintah Kawalan Pergerakan Bersyarat (PKPB) di Selangor, Kuala Lumpur dan Putrajaya bermula tengah malam, 14 hingga 27 Oktober ini berikutan peningkatan kes COVID-19.

Menteri Kanan (Keselamatan), Datuk Seri Ismail Sabri Yaakob, berkata keputusan itu dibuat selepas mendengar nasihat Kementerian Kesihatan (KKM) selain mengambil kira peningkatan dan penularan kes yang berlaku, termasuk di Klang, Petaling, Gombak serta daerah lain.

Ismail Sabri berkata dengan penguatkuasaan PKPB itu, pergerakan keluar masuk atau merentas daerah adalah tidak dibenarkan.

Jelas beliau bagi pekerja yang perlu merentas daerah mereka diminta menunjukkan pas kerja atau surat kebenaran daripada majikan.

LAGI MENYUSUL – AlHijrah Online.


RAKYAT MALAYSIA DI ITALI & IRAN AKAN DIBAWA PULANG

KUALA LUMPUR: Seramai 323 rakyat Malaysia di Itali dan 65 warga Malaysia di Iran akan dibawa pulang ke tanah air, kata Menteri Luar Datuk Seri Hishammuddin Tun Hussein.

Selari dengan pengumuman Perdana Menteri Tan Sri Muhyiddin Yassin kelmarin,  Hishammuddin berkata, keputusan itu dibuat selepas mengambil kira maklumat Wisma Putra berhubung situasi di Itali dan Iran yang dikongsikan beliau kepada Perdana Menteri ketika Mesyuarat Khas COVID-19 kelmarin.

Beliau berkata Wisma Putra melalui Perwakilan Malaysia di Itali dan Iran sedang melaksanakan persiapan rapi untuk membantu melancarkan proses membawa pulang rakyat Malaysia itu.

“Persiapan ini termasuklah mengenal pasti kedudukan semua rakyat Malaysia di sana serta memastikan mereka mendaftarkan diri dengan Perwakilan.

“Ia amat penting bagi memudahkan mereka mendapat maklumat yang tepat dan terkini berhubung misi bawa pulang ini,” kata Hishammuddin dalam kenyataan di sini hari ini.

Itali dan Iran antara negara terjejas teruk akibat penularan wabak penyakit COVID-19 yang setakat ini mengorbankan 5,300 mangsa dan menjangkiti 142,000 kes di seluruh dunia.

Hishammuddin turut menyeru kepada rakyat Malaysia di Itali, Iran serta semua negara yang terjejas akibat COVID-19 agar kekal tenang serta bersabar.

“InsyaAllah, Kerajaan termasuk Wisma Putra akan bantu yang terbaik. Yang penting, pastikan berhubung dari masa ke masa dengan Perwakilan kita di sana.

“Marilah kita doakan semoga semua berjalan lancar, ” kata Hishammuddin. — AlHijrah Online

Kedutaan Malaysia di Iran :Phone no : 00(9821)8807 2444Emel : mwtehran@kln.gov.my

Kedutaan Malaysia di Itali :Phone no : +39 068415764 atau +39 068417026 atau +39 068411339Emel : mwrome.kln@1govuc.gov.my


PENIAGA BAZAR RAMADAN RUNSING SUKAR DAPAT BAHAN MENTAH

KUALA LUMPUR: Dalam keterujaan menyambut bulan Ramadan tidak lama lagi, cabaran berbeza perlu dilalui peniaga bazar Ramadan.

Mereka kini berdepan masalah mendapatkan bahan mentah untuk jualan.

Menurut peniaga murtabak yang mesra dipanggil Lin, dia masih tidak mempunyai bekalan tepung bagi jualan murtabaknya untuk bulan Ramadan nanti.

“Persiapan untuk bulan Ramadan tahun ini memang agak lain sikit, sebab macam tahun lepas kita siapkan barang seperti tepung, ayam dan daging dah ada stok awal, tapi tahun ni tepung memang susah nak cari,” katanya.

Tambahnya, bukan sahaja kekurangan stok untuk kegunaan jualan bazar Ramadan, malah turut mengganggu stok bahan mentah untuk jualan harian.

Bagi mengatasi masalah itu, peniaga perlu berkorban dengan membeli tepung yang lebih mahal berbanding tepung murah yang biasa digunakan.

Menurut peniaga kuih-muih tempatan, Zuraidah Abu Kasim, dia sudah mula mengumpulkan stok tepung dan minyak secara berkala meskipun terpaksa memilih yang lebih mahal.

“Tepung jenama biasa yang saya guna tu harganya RM13.50 sahaja, tetapi sebab selalu kehabisan stok saya terpaksa beli jenama lain yang berharga RM25.30 sepaket.

“Jadi, kalau meniaga tahun ni memang perlu naikkan sikit harga kuih tu,” katanya.

Dalam pada itu, bagi peniaga ayam goreng, Amelia Ghazali pula, dia bimbang jika harga ayam tinggi sukar untuk mendapatkan keuntungan.

“Nak cari ayam sekilo setengah harga bawah RM9 tu susah, paling murah pun boleh dapat RM8.90 kalau ayam bersih RM9.50,” katanya.

Para peniaga dalam pada itu berharap pengguna dapat memahami jika berlaku kenaikan harga jualan kerana mereka terpaksa berdepan dengan kenaikan harga bahan mentah. –AlHijrah Online


MAHKAMAH PERINTAH LELAKI CUBA PUKUL IMAM DIRUJUK KE HOSPITAL PERMAI

KUANTAN: Mahkamah Majistret di sini, hari ini memerintahkan seorang lelaki yang videonya tular kerana dilihat cuba memukul imam yang sedang memimpin solat subuh di sebuah masjid di sini, dirujuk ke Hospital Permai, Johor bagi pemeriksaan psikiatri.

Majistret Tengku Eliana Tuan Kamaruzaman membuat perintah itu terhadap bekas tentera Ahmad Paijan Abd Rashid, 38, yang dihadapkan ke mahkamah itu hari ini.

Berdasarkan pertuduhan, lelaki itu didakwa dengan sengaja menyebabkan gangguan ketika sembahyang subuh yang sedang dijalankan di ruang solat utama Masjid Negeri Sultan Ahmad Shah 1, di sini, kira-kira 6.30 pagi, Ahad lepas.

Dia didakwa mengikut Seksyen 296 Kanun Keseksaan yang memperuntukkan hukuman penjara maksimum setahun atau dengan denda atau kedua-duanya, jika sabit kesalahan.

Pada prosiding itu, tertuduh yang diwakili peguam daripada Yayasan Bantuan Guaman Kebangsaan (YBGK) Mohd Azlan Mohd Arish@Arshad tidak membuat sebarang pengakuan, namun hanya berkata dia terdengar suara.

Terdahulu, Timbalan Pendakwa Raya Ezuain Farhana Ahmad dibantu Anuarul Hakim Abdul Muen memohon tertuduh menjalani pemeriksaan di hospital itu mengikut Seksyen 342 Kanun Tatacara Jenayah.

Mahkamah menetapkan 28 April ini untuk sebutan semula kes.

Baru-baru ini, tular rakaman video menunjukkan seorang lelaki bertindak menolak jemaah sebelum mahu memukul imam yang sedang memimpin solat subuh di masjid itu, namun sempat dielak mangsa. –AlHijrah Online


SANGGUP GUNA SIHIR KERANA TIDAK SENANG KETEGASAN AYOB KHAN

KLUANG: Ketegasan Ketua Polis Johor, Datuk Ayob Khan Mydin Pitchay dalam membanteras aktiviti jenayah mengundang rasa tidak senang sesetengah pihak sehingga ada yang sanggup menggunakan sihir ke atas beliau.

Memetik laporan Sinar Harian, serangan tersebut tidak membuatkan beliau gentar untuk melaksanakan tugas dan beliau percaya rezeki hidup dan mati ditentukan Allah SWT.

“Kita jangan angkuh, jangan cakap besar, paling penting buat kerja dengan ikhlas kerana ALLAH.

“Rezeki hidup mati kita bukan manusia yang tentukan tapi Allah SWT yang tentukan, kalau takut kita tidak dapat lakukan kerja,” katanya ketika berucap dalam Majlis Intan Executive Lecture Series: Integriti, Penghayatan, Praktik dan Cabaran di Intan Kampus Wilayah Selatan di sini pada Khamis.

Beliau turut berkongsi amalan yang dilakukannya bagi mencegah daripada terkena sihir antaranya dengan mengamalkan surah Yassin dan ayat Kursi.

“Memang ada…. khususnya orang Melayu, tak boleh tengok orang lebih daripada dia. Tidak boleh berdepan dia guna cara halus, bomoh siam, macam-macam dan ada orang yang terkena.

“Insya-ALLAH, ayat kesembilan surah Yassin itu pendinding, kalau nak keluar rumah pun baca, Insya-ALLAH selain daripada ayat kursi.

“Tetapi kena yakin, memang benda-benda mistik itu ada, bukan tak percaya tapi kamu jangan yakin mereka yang menentukannya,” katanya. – AlHijrah Online

KREDIT: SINAR HARIAN


Bersikap terbuka melihat keindahan Islam

SUNGAI SIPUT – Masyarakat berbilang kaum di negara ini perlu bersikap
lebih terbuka dalam melihat keindahan Islam sebagai agama yang membawa
keselamatan dan kesejahteraan untuk manusia keseluruhannya.

Sebagai agama yang amat menitikberatkan kedamaian dan kasih sayang
sesama insan, perkara asas seperti ini perlu diberikan perhatian dan dihebahkan
kepada orang ramai, kata penceramah terkemuka, Datuk Mohd Kazim Elias.

Ini untuk mengelakkan salah faham terhadap Islam yang selalu dilabelkan
sebagai agama yang membawa perpecahan dan kekerasan.

“Buat apa nak hidup dalam keadaan hasut menghasut, fitnah memfitnah,
dan kutuk mengutuk antara agama satu sama lain? Kena hormat satu sama lain.

“Perkara inilah yang perlu diwar-warkan, tapi sayangnya yang dibesarkan
adalah perpecahan, ajakan untuk bergaduh sedangkan dalam ceramah tadi ajak
untuk berkasih sayang,” katanya kepada Sinar Harian.

Mohd Kazim berkara demikian ketika ditemui sempena program Ceramah
Perdana Datuk Mohd Kazim Elias di Masjid Ghufraniah Sungai Siput, malam tadi.

Tambah Mohd Kazim, progam berkenaan juga berjaya menarik kunjungan
masyarakat bukan Islam, sekaligus membuktikan masyarakat berbilang kaum di
negara ini boleh hidup bersatu.

“Alhamdulillah, saya ucapkan tahniah kepada pihak penganjur kerana
dapat menarik kunjungan daripada masyarakat Islam dan juga bukan Islam datang
mendengar ceramah agama yang disampaikan.

“Biarpun dianjurkan di masjid, ia masih mampu menarik ramai orang
termasuk bukan Islam. Bagi saya senario seperti ini sepatutnya dijadikan contoh
dan ikutan di tempat-tempat lain pula,” katanya.

Sementara itu bagi Lim Yean Meng 56, berkata, dia sudah lama mengikuti
ceramah daripada Mohd Kazim yang kebanyakannya dilihat menyentuh unsur
kekeluargaan, peranan ibu bapa dan sebagainya.

Katanya kandungan ceramah yang disampaikan Mohd Kazim juga dilihat
harmoni dan bersesuaian untuk semua.

“Saya dah ceritakan kepada rakan-rakan saya. Bukan Cina sahaja, India
dan Sikh. Mereka tak percaya pada mulanya, tetapi kini percaya seratus
peratus,” katanya.


UMAT ISLAM DINASIHAT TIDAK TERPENGARUH PENETAPAN AIDILFITRI NEGARA LAIN

IPOH: Umat Islam di negara ini dinasihat supaya tidak terpengaruh dengan berita penetapan Aidilfitri di negara lain yang mendakwa 1 Syawal akan jatuh pada Jumaat, 21 April ini.

Timbalan Mufti Perak Datuk Zamri Hashim berkata penetapan 1 Syawal di negara ini berdasarkan Ikmanur Rukyah (kebolehnampakan anak bulan Syawal) yang bergantung kepada cerapan yang akan dilakukan 20 April nanti.

“Tiada isu sebenarnya pada tahun ini kerana menurut data yang diperoleh dan diukur, amat sukar untuk kita melihat anak bulan di tempat kita (Malaysia).

“Namun, masyarakat terkesan dengan sumber-sumber dari negara luar yang sudah tentu ukuran anak bulannya berbeza-beza, umur bulan juga berbeza,” katanya.

Beliau ditemui pemberita selepas Majlis Pemberian Kelengkapan Baju Raya kepada Asnaf bersama Yayasan Ikhlas di sebuah pasar raya di sini hari ini.

Sebanyak 29 lokasi di seluruh negara akan melaksanakan cerapan anak bulan untuk menentukan tarikh 1 Syawal pada 20 April ini.

Sebelum ini, terdapat kegusaran rakyat Malaysia terhadap berulangnya sejarah ‘raya terkejut’ seperti tahun lepas dan spekulasi 1 Syawal pada Jumaat 21 April ini tular menerusi media sosial akhir-akhir ini.

Sementara itu, Zamri berkata umat Islam dinasihat menunggu pengisytiharan Majlis Raja-Raja pada malam 20 April dan bersatu hati meraikan 1 Syawal seperti diumumkan nanti.

“Ikutlah apa yang ditetapkan oleh Majlis Raja-Raja iaitu pada malam ke-29 bagi pengumuman tersebut. Jangan panik kerana raya terkejut atau tidak, yang penting adalah kita mematuhi rukun dengan bertakbir dan melakukan solat sunat Aidilfitri. Kita tumpu hari raya sebagai ibadah.

“Kewajipan pemerintah adalah untuk melihat syiar Islam ditegakkan kerana kita perlu memastikan umat Islam bersatu padu. Kita tidak mahu berlaku seperti di negara lain yang tarikhnya berbeza- beza seperti pada sekitar tahun 80-an sehinggakan Majlis Raja-Raja telah membuat satu ketetapan standard agar dapat dipatuhi oleh semua umat islam di Malaysia,” katanya.–AlHijrah Online


LAGI PENYU AGAR DITEMUI MATI

MARANG: Seekor lagi penyu agar betina seberat 60 kilogram ditemui mati di Pantai Kelulut, Marang pagi tadi.

Bangkai penyu agar betina berumur kira-kira 20 tahun dengan panjang 82 sentimeter serta lebar 60 sentimeter itu ditemui oleh orang awam kira-kira jam 10.25 pagi sebelum dilaporkan kepada Jabatan Perikanan Negeri Terengganu.

Pengarah Perikanan Negeri, Ruzaidi Mamat ketika dihubungi berkata, penyu agar betina itu dipercayai mati akibat tertelan plastik memandangan terdapat plastik reput di dalam mulut penyu itu.

Katanya penyu tersebut kemudian ditanam oleh tiga kakitangan Jabatan Perikanan Negeri Terengganu berhampiran lokasi penyu tersebut ditemui.

Menurut Ruzaidi, semalam seekor penyu agar jantan dewasa turut ditemui mati berhampiran Pantai Pulau Kapas pada jam 11.00 pagi.

Katanya penyu berukuran 80 sentimeter dan lebar 69 sentimeter tersebut dipercayai mati akibat lemas terperangkap dalam pukat.

Ujarnya, sebanyak 11 bangkai penyu agar ditemui melibatkan tujuh penyu betina dan empat penyu jantan mati dipersisir pantai sejak 3 Januari lalu.

Untuk rekod, sebanyak 51 kes kematian melibatkan hidupan marin itu yang direkodkan di seluruh Terengganu sepanjang tahun lalu.

Beliau menasihat pengunjung pantai peranginan dan nelayan agar tidak membuang plastik kerana ianya menjadi punca utama kematian penyu-penyu itu.

Orang awam dan nelayan diminta agar segera menghubungi hotline ‘fishcom’ di talian 03-88885019 / 03-88704058 yang beroperasi 24 jam sekiranya menemui penyu hidup atau mati di pantai. –AlHijrah Online


COVID-19: SATU LAGI KES KEMATIAN, 153 KES BAHARU, KUMULATIF 1,183 KES DI MALAYSIA

KUALA LUMPUR: Kementerian Kesihatan Malaysia (KKM) mengesahkan satu lagi kematian akibat COVID-19, menjadikan jumlah keseluruhan maut akibat wabak itu ialah empat orang.

Ketua Pengarah Kesihatan, Datuk Dr Noor Hisham Abdullah berkata, individu yang meninggal dunia itu adalah kes ke-238 iaitu lelaki warga Malaysia berumur 50 tahun daripada kluster jemaah tabligh.

“Beliau dimasukkan ke Hospital Melaka pada 12 Mac dengan gejala Severe Acute Respiratory Infection. Beliau telah diberikan bantuan mesin pernafasan pada hari kelima kemasukan di wad isolasi dan ketika dalam penjagaan di ICU.

“Kesihatan beliau merosot hari demi hari sejak kemasukan dan telah disahkan meninggal dunia pada 21 Mac jam 1:30 pagi,” katanya pada sidang media harian berkaitan COVID-19 di Putrajaya yang disiarkan secara langsung di televisyen hari ini.

Semalam, beliau mengesahkan kematian ketiga akibat wabak COVID-19, apabila seorang lelaki tempatan iaitu kes ke-152 daripada kluster jemaah tabligh meninggal dunia di Hospital Tawau, Sabah.

Selasa lalu, KKM mengesahkan dua kematian pertama akibat wabak COVID-19 di negara ini, melibatkan kes ke-178 dan kes ke-358, masing-masing di Johor dan Sarawak.

Kedua-dua kematian melibatkan warga tempatan membabitkan seorang jemaah tabligh berumur 34 tahun dan seorang paderi berusia 60 tahun yang mempunyai penyakit kronik.

Dr Noor Hisham berkata setakat 12 tengah hari tadi, 153 kes baharu positif COVID-19 yang telah dilaporkan, menjadikan jumlah kumulatif 1,183 kes.

Beliau berkata siasatan awal mendapati daripada 153 kes baharu dilaporkan hari ini, sebanyak 90 kes adalah dari kluster perhimpunan tabligh di Masjid Jamek Seri Petaling.

Sehingga kini, seramai 37 kes positif COVID-19 sedang dirawat di Unit Rawatan Rapi (ICU) dan daripada jumlah itu, 23 kes memerlukan bantuan pernafasan.

Dr Noor Hisham juga mengesahkan 19 kakitangan KKM dan lima petugas daripada fasiliti kesihatan swasta, disahkan dijangkiti COVID-19.

“Dua daripada 19 kakitangan KKM itu dirawat di ICU,” katanya menegaskan punca jangkitan bagi semua petugas kesihatan itu, bukan disebabkan ketidakpatuhan mengendalikan kes tetapi faktor risiko kontak rapat dengan pesakit. — AlHijrah Online


MASJID-MASJID UTAMA ADAKAN SOLAT SUNAT ISTISQA MOHON HUJAN

KUALA LUMPUR: Jabatan
Kemajuan Islam Malaysia (JAKIM) melalui masjid-masjid utama di bawah
kelolaannya akan mengadakan Solat Sunat Istisqa selepas solat Isyak malam ini bagi
membantu mengurangkan masalah jerebu yang semakin meruncing.

Ketua
Pengarahnya, Datuk Haji Mohamad Nordin Ibrahim berkata masjid terbabit adalah
Masjid Negara, Masjid Putra dan Masjid Tuanku Mizan Zainal Abidin, Putrajaya
dan orang ramai dijemput hadir menjayakannya.

Beliau berkata
pihak JAKIM telah dihubung Agensi Pengurusan Bencana Negara (NADMA) yang
memaklumkan bacaan Indeks Pencemaran Udara (IPU) di beberapa kawasan yang mencecah
paras Sangat Tidak Sihat.

“Keadaan ini ditambah dengan hujan yang kurang menyebabkan kemarau dan masalah jerebu berpanjangan.

“NADMA mengesyorkan JAKIM untuk mengadakan Solat Sunat Istisqa di masjid-masjid bagi memohon hujan dan mengurangkan masalah jerebu,” katanya dalam kenyataan media di sini hari ini.

Ketua Pengarah JAKIM
itu juga memohon jasa baik dan kerjasama Jabatan Agama Islam Negeri di seluruh
Malaysia supaya menyeru semua masjid di bawah pentadbiran masing-masing
melaksanakan Solat Sunat Istisqa bagi tujuan sama.

“Semoga Allah SWT melimpahkan rahmat hujan di bumi Malaysia yang tercinta ini dan melindunginya dari bencana yang tidak diingini,” katanya. – Hijrah Online


Umat Islam di Malaysia sambut Aidilfitri Rabu ini

KUALA LUMPUR – Umat Islam di Malaysia akan menyambut Hari Raya Aidilfitri pada Rabu ini, demikian diumumkan Penyimpan Mohor Besar Raja-Raja Tan Sri Syed Danial Syed Ahmad, malam ini.

“Bagi menyempurnakan titah perintah Ke Bawah Duli Yang Maha Mulia Seri Paduka Baginda Yang di-Pertuan Agong, setelah diperkenan oleh Duli-Duli Yang Maha Mulia Raja-Raja, maka adalah dengan ini saya mengisytiharkan bahawa tarikh Hari Raya Puasa bagi negeri-negeri seluruh Malaysia ialah pada hari Rabu, 5 Jun 2019,” katanya.

Laporan Bernama yang dipetik Sinar Harian itu menyebutkan pengumuman tarikh Aidilfitri itu disiarkan menerusi siaran televisyen tempatan.


PM ANWAR MAHU DAPATKAN PENJELASAN SYARIKAT P-HAILING, BINCANG ISU KADAR UPAH

PETALING JAYA: Perdana Menteri Datuk Seri Anwar Ibrahim meminta tempoh seminggu untuk beliau bertemu dengan semua syarikat p-hailing bagi membincangkan isu berkaitan kadar upah pengambilan dan penghantaran yang dikatakan semakin rendah.

Perdana Menteri berkata beliau mahu mendapatkan penjelasan secara langsung daripada syarikat berkenaan berhubung situasi itu yang dilihat agak membebankan pekerja p-hailing.

“Bagi saya seminggu, saya akan panggil semua syarikat p-hailing, saya akan jumpa di Pejabat Perdana Menteri, saya nak sampaikan pandangan saudara semua.

“Saya kena panggil syarikat-syarikat ini (tanya) sebab apa (kadar upah) daripada RM7 (turun) kepada RM6.. itu dia (syarikat) kena terangkan kepada Perdana Menteri. Itu yang mampu saya buat bagi meringankan beban saudara-saudara semua,” katanya.

Beliau berkata demikian pada Sesi Temu Anwar sempena Program Himpunan Rider MADANI Selangor yang turut dihadiri Menteri Besar Selangor Datuk Seri Amirudin Shari dan kira-kira 5,000 rider seluruh Selangor.

Anwar berkata kerajaan juga memperuntukkan RM1 juta bagi melantik sekretariat tidak rasmi untuk menyelaras isu berkaitan penghantar p-hailing dalam usaha memastikan kebajikan pekerja industri itu terus terpelihara.

“Supaya dapat program (bantuan kepada p-hailing) ini berterusan, saya tidak mahu jadi ‘one-off’ jadi untuk permulaan, jawatankuasa informal untuk menyelaras kegiatan gig rider, saya peruntukkan RM1 juta hari ini.

“Ini penting, kalau tidak ia jadi tak tersusun, jadi (supaya) kita tahu masalah penghantar p-hailing, masalah pinjaman, masalah kemudahan, insurans, PERKESO,” katanya.

Beliau berkata penghantar p-hailing boleh memilih pihak bersesuaian untuk dilantik sebagai sekretariat yang bakal mewakili mereka. –AlHijrah Online


KALAU MAHU CABAR, CABAR DI PARLIMEN – ANWAR

BUKIT MERTAJAM: Perdana Menteri Datuk Seri Anwar Ibrahim berkata sekiranya pihak pembangkang berhasrat mencabar pentadbiran kerajaan, beliau meminta supaya mereka membawa usul mengenai perkara itu ke parlimen.

Katanya beliau bukanlah seperti Perdana Menteri terdahulu, yang menurutnya memilih mengisytiharkan darurat atau menangguhkan sidang parlimen, sebaliknya beliau sedia ‘bertempur’ di parlimen sekiranya pihak pembangkang mahu mencabar.

“PM (Perdana Menteri) sekarang dalam Kerajaan Perpaduan memilih untuk ‘bertempur’ di parlimen untuk lihat siapa yang ada angka. Kalau mahu dicabar, cabar di parlimen nanti…saya yakin dengan angka…kita (Kerajaan Perpaduan) masih pertahankan (sokongan) 148 Ahli Parlimen.

“Saya sedia bertempur di parlimen sekiranya pihak pembangkang benar-benar mempunyai angka,” katanya semasa berucap di Majlis Rumah Terbuka Aidilfitri Malaysia MADANI di sini hari ini.

Media sosial sebelum ini heboh melaporkan desas-desus mengenai Setiausaha Agung Perikatan Nasional (PN), Datuk Seri Hamzah Zainudin yang dikatakan telah memiliki cukup Surat Akuan Bersumpah (SD) untuk mengambil alih jawatan Perdana Menteri.

Anwar yang juga Menteri Kewangan meminta pihak yang mendakwa telah memiliki cukup SD untuk mengambil mengambil alih jawatan Perdana Menteri membawa usul mengenainya pada sidang Parlimen akan datang.

“Bawa usul ke parlimen, saya tidak akan mengelak daripada membentangkan usul undi tidak percaya dan saya akan berdepan dengan semua ahli-ahli berhormat untuk selesaikan isu ini, tapi syaratnya, biar ini episod ini berakhir, supaya kita boleh tumpu perhatian kepada pembangunan negara,” katanya.

Sementara itu, Anwar berkata dalam tempoh beberapa bulan lepas ini, hasil negara bertambah kerana keyakinan pelabur terhadap pimpinan dan Kerajaan Perpaduan yang stabil.

“Jangan sabotaj Kerajaan Perpaduan…kita sudah beri ruang, jangan cuba mengganggu gugat pentadbiran sekarang. Kalau enggan henti, kita akan bertindak sewajarnya tanpa tolak ansur,” katanya.

Beliau berkata apa yang dilakukan oleh pimpinan sekarang adalah untuk menghentikan salah laku pimpinan, penyelewengan rasuah dan menggunakan keuntungan ahli keluarga dalam kerajaan sebelum ini.

Terdahulu Yang Dipertua Negeri Pulau Pinang Tun Ahmad Fuzi Abdul Razak dan isteri Toh Puan Khadijatul Mohd Nor telah hadir ke Majlis Rumah Terbuka Aidilfitri Malaysia MADANI.

Turut hadir isteri Perdana Menteri Datuk Seri Dr Wan Azizah Wan Ismail, Timbalan Perdana Menteri Datuk Seri Dr Ahmad Zahid Hamidi, Menteri Pengangkutan Anthony Loke Siew Fook, Menteri Pendidikan Fadhlina Sidek, Menteri Dalam Negeri, Datuk Seri Saifuddin Nasution Ismail dan Menteri Pertanian dan Keterjaminan Makanan Mohamed Sabu.–AlHijrah Online


BARU BERUSIA 12 TAHUN, WIEDAAD PESERTA TERMUDA MTHQK 2023

BUTTERWORTH: Seorang murid darjah 6 Sekolah Kebangsaan (SK) Banggol Guchil, Kuala Krai, Kelantan menjadi peserta hafazan termuda dalam Majlis Tilawah dan Hafazan al-Quran Kebangsaan (MTHQK) 2023.

Wiedaad Izzaddiin, 12, mula menghafal al-Quran seawal usia 10 tahun seterusnya menjadi hafizah al-Quran setahun selepas itu.

Tambahnya dia mendalami bidang hafazan di Maahad Tahfiz Barniyah Puteri di Tanah Merah, Kelantan.

Kejayaannya memasuki pertandingan berprestij MTHQK bermula apabila didorong oleh guru-guru di sekolah untuk memasuki pertandingan hafazan di peringkat negeri Kelantan.

“Saya pun tidak sangka dinobatkan sebagai johan hafazan kategori wanita ketika itu dan seterusnya saya menjadi wakil negeri Kelantan untuk ke peringkat kebangsaan.

“Perasaan saya boleh dikatakan macam terbayang segala pengorbanan yang dilakukan selama ini, berhasil dan turut teruja dapat masuk peringkat kebangsaan pada umur yang sangat muda,” katanya selepas ditemu ramah oleh Berita AlHijrah.

Ujar anak sulung daripada lima adik beradik itu, dia tidak mengharapkan untuk menang sebaliknya mendapatkan pengalaman bersaing dengan peserta-peserta yang berbeza umur dengannya.

“Saya anggap ini semua hasil daripada sokongan ahli keluarga serta guru-guru saya serta doa-doa daripada mereka,” katanya.—AlHijrah Online


Ibu trauma anak dikelar

YAN, 9 Januari – Seorang ibu trauma apabila kehilangan dua anaknya serentak malam tadi selepas dikelar oleh seorang lelaki dipercayai penagih dadah.

Menurut Sinar Harian yang menemubual Norhasyelawati Yusof, 37, ketika kejadian dia sedang tidur bersama dua anaknya di dalam bilik. Dia terbangun dari tidur apabila terdengar jeritan seorang lelaki memanggil suaminya.

Sebaik keluar bilik dia melihat abang iparnya Sobri Saad, 52, dilibas dengan parang oleh seorang lelaki.

“Saya nampak lelaki tu libas abang ipar saya dan selepas
abang ipar lari keluar rumah dia menerpa ke arah saya,” katanya.

Berpantang maut sebelum ajal, Norhasyelawati terselamat
apabila parang yang dilibas ke arahnya terkena kain langsir. Dia terus lari keluar
rumah meminta bantuan kakak yang tinggal di bersebelahan rumahnya.

“Masa di rumah kakak, lelaki berkenaan keluar rumah dan
menjerit yang dia dah selamat mandikan darah untuk anak saya,” kata
Norhasyelawati sambil sebak.

Sebaik lelaki tersebut beredar, dia bergegas masuk ke dalam rumah dan menyaksikan anaknya bergelimpangan berlumuran darah.

Mangsa, Nurul Hanim Idris, 5 dan adiknya Muhamad Hafiz
setahun cedera parah di bahagian leher dan kepala. Namun, anak sulungnya, Muhamad
Hakim, 7 yang tidur bersama neneknya di bilik sebelah selamat tanpa gangguan.

Norhasyelawati berkata, ketika kejadian, suaminya Idris
Saad, 47 tiada di rumah kerana pergi ke laut.

“Saya dah tiga hari tak sedap hati. Rasa macam berat nak
tinggal anak-anak sendirian rupanya ini kejadian yang akan berlaku.

“Anak saya, Muhamad Hafiz masih lagi menyusu badan dan kehilangan ini sangat berat buat diri saya,” katanya sambil menahan sebak.

Suspek yang memiliki rekod jenayah lampau berkaitan dadah berjaya ditahan sejurus kejadian dan direman tujuh hari bermula hari ini.


TANAH RUNTUH: JENAZAH NURUL AZWANI DIKEBUMI MALAM INI

SUNGAI BULOH: Jenazah salah seorang mangsa tanah runtuh di Gohtong Jaya, Batang Kali, Allahyarhamah Nurul Azwani Kamarulzaman, 31, akan dikebumikan di Tanah Perkuburan Islam Taman Selaseh, Gombak, malam ini.

Perkara tersebut dimaklumkan salah seorang ahli keluarga mangsa.

Difahamkan jenazah Allahyarhamah selesai menjalani sesi pengecaman dan bedah siasat di Jabatan Forensik, Hospital Sungai Buloh, pada petang tadi.

Van jenazah yang membawanya juga telah meninggalkan hospital tersebut pada jam 7.45 petang.

Beberapa ahli keluarga mangsa turut hadir ke hospital tersebut termasuk ibu mangsa, Siti Esah Hassan, 53.

Katanya kali terakhir dia bertemu Nurul Azwani adalah pada Rabu lalu.

Memetik laporan Sinar Harian, Allahyarham yang bekerja di kantin Sekolah Jenis Kebangsaan Cina (SJKC) Mun Choong telah mengikuti rombongan perkhemahan dilakukan oleh kakitangan sekolah itu sejak Rabu lalu.

Setakat jam 9.50 malam, Pengarah Jabatan Bomba dan Penyelamat Datuk Norazam Khamis mengesahkan seramai 24 mangsa disahkan meninggal dunia dalam kejadian runtuhan tanah di Jalan Batang Kali-Gohtong Jaya, manakala sembilan lagi masih dilaporkan hilang.

Seramai 94 individu terlibat dalam kejadian tanah runtuh yang berlaku pada awal pagi Jumaat lalu.–AlHijrah Online


GADUH DI TEMPAT LETAK KERETA

JOHOR BAHRU: Polis menahan seorang lelaki berumur lingkungan 18 tahun bagi membantu siasatan kes pergaduhan di tempat letak kereta di Taman Nusa Bestari di Iskandar Puteri yang tular dalam media sosial, semalam.

Ketua Polis Daerah Iskandar Puteri ACP Dzulkhairi Mukhtar berkata pemuda yang ditahan di lokasi kejadian pergaduhan kira-kira 12.30 tengah malam itu kini direman sehingga Rabu bagi membantu siasatan di bawah Seksyen 148 Kanun Keseksaan.

“Lelaki itu mengalami kecederaan di bahagian kepala, belakang badan, bahagian siku sebelah kiri dan kanan, bahagian lutut kiri dan kanan serta bahagian muka,” katanya dalam kenyataan hari ini.

Katanya hasil siasatan mendapati kejadian berpunca daripada perselisihan faham antara beberapa lelaki ketika sedang minum minuman keras di sebuah restoran di Taman Nusa Bestari, dan siasatan sedang dijalankan bagi mengenal pasti kira-kira 10 individu terlibat dalam pergaduhan itu yang masih bebas.

Terdahulu tular sebuah rakaman video berdurasi 26 saat di laman Facebook yang memaparkan satu pergaduhan sekumpulan lelaki. – AlHijrah Online


JANGAN ABAIKAN MAKLUMAT CIA

Ada satu persamaan antara kes tembakan di Orlando dan serangan bom di Puchong: Penyerang tidak mempunyai hubungan fizikal dengan IS tetapi menyokong ideologi keganasan secara ekstrem.

Bagi kes di Orlando – Pengarah CIA Amerika Syarikat, John Brennan mengaku: “IS sudah berjaya merekrut ramai penyokong ideologi keganasan di Barat. Malah, menangani serangan domestik penyokong IS sama besar bebannya seperti menyerang pusat ketenteraan IS itu sendiri!”

Brennan memberikan keterangan di hadapan Kongres AS pada 30 Jun lalu. Sesi itu disiarkan secara langsung oleh CNN dan diikuti lebih 600 juta penonton di seluruh dunia.
Brennan memimpin CIA – sebuah agensi keselamatan terbesar di dunia. CIA bertanggung jawab pada 330 juta penduduk AS, negara regim ekonomi nombor satu dunia.

John Brennan

Kata Brennan pada Kongres: “Realitinya… sekalipun kita berjaya menentang IS di medan perang, kita belum mampu menangani kekuatan IS untuk terus mengugat keselamatan dunia secara global!”
Brennan berdepan dengan Kongres 18 hari selepas tragedi serangan ke atas pub gay di Orlando pada 12 jun yang membunuh 48 nyawa. Malah, Brennan menyampaikan mesej penting pada Kongres AS: Penyerang bernama Omar Mateen, 30, tidak mempunyai sebarang hubungan fizikal dengan IS. Omar warga AS keturunan Afghan ialah produk ideologi IS yang dilahirkan melalui doktrin kempen keganasan bersifap anti AS.

Omar Mateen

Malah, Kongres turut diberi amaran oleh CIA bahawa IS bakal mengubah strategi dengan merekrut lebih banyak pengganas secara global dan tidak lagi menumpukan kepada model ketenteraan di Syria dan Iraq.
CIA tidak hanya menghantar mesej pada Kongres. Amaran perisikan oleh Brennan sebenarnya satu fakta eksklusif pada agensi keselamatan seluruh dunia.

Pengeboman berhampiran Masjid Nabawi

Empat hari selepas kenyataan Brennan, Arab Saudi digegarkan dengan siri tiga serangan bom di Madinah, Qatif dan Jeddah pada 4 Julai. Kenyataan dan maklumat perisikan Saudi pada 7 Julai mengukuhkan lagi kenyataan Brennan. Dua pengebom bunuh diri disahkan warga tempatan. Pengganas di Madinah dikenali sebagai Naer Moslem Hammad al-Balawi, 26. Manakala penyerang yang maut di Qatif, Abderrahman Saleh Mohammed al-Amr, 23. Seorang lagi pengebom warga Pakistan yang 12 tahun menetap di Mekah. Seorang lagi belum dikenal pasti.

Abderrahman Saleh Mohammed al-Amr

Dua penyerang warga Saudi ini tidak pernah ada hubungan fizikal dengan IS. Malah, memiliki profil yang kontras. Seorang bekas penagih dadah dan seorang lagi aktivis demontrasi.
Ini realiti profiling yang mesti diawasi. Ideologi IS menyerap dan mempengaruhi segmen sosial yang pelbagai. Ideologi yang didoktrinkan sejak Oktober 2014 kini menampakkan hasil di seluruh dunia.
Omar Mateen di AS dan dua pengebom maut di Saudi adalah hasil tuaian IS setelah 2 tahun berkempen menyebarkan ideologi melalui media baharu. IS sudah tidak lagi mengimport pejuang masuk ke Iraq dan Syria. Modelnya sekarang – mengeksport ideologi dan membentuk ekstrimis ke seluruh dunia.
Apa kaitan analisis fakta bagi kes di Orlando dan pengeboman tiga serangkai di Arab Saudi serta relevannya dengan kejadian serangan bom di Puchong? Setakat ini secara profiling – ada persamaan: Suspek kes Puchong yang ditahan Jasanizam Rosni, 33 dan suspek buruan Md Saifuddin Muji tidak pernah berada di kem militan IS. Profil pengganas kes AS, Saudi dan Puchong sangat paralel: Pengganas muda yang didoktrin secara online.
Berdasarkan fakta ini, sekali lagi amaran Brennan pada Kongres perlu diberikan perhatian: “IS kini bersedia melancarkan lebih banyak serangan menggunakan penyokong ideologi!”
Selain itu – CIA mendedahkan: IS juga telah mengeksport pejuangnya ke seluruh dunia untuk menambahkan lagi siri serangan. Kali ini secara kombinasi antara pejuang terlatih dan penyokong ideologinya.
Sekali lagi diingatkan: Kejadian serangan bom di AS dan Saudi dilakukan oleh penyokong IS dalam negara tersebut.

Tetapi jangan lupa! Serangan pengebom berani mati di Lapangan Terbang Ataturk pada 28 Jun lalu, dilakukan tiga pengganas warga asing dan bukan rakyat Turki. Nampaknya fakta CIA dan kenyataan Brennan sangat tepat sekali!


10,724 PREMIS DIPANTAU DALAM OPERASI PENGASINGAN SISA PEPEJAL

KUALA LUMPUR, 1 Jun – Sebanyak 79 taman perumahan melibatkan 10,724 premis di negeri-negeri terlibat dipantau dalam operasi pengasingan sisa pepejal hari ini.

Menteri Kesejahteraan Bandar, Perumahan dan Kerajaan Tempatan Datuk Abdul Rahman Dahlan berkata pemantauan itu dilaksanakan oleh 245 anggota Perbadanan Pengurusan Sisa Pepejal dan Pembersihan Awam (SWCorp) yang dilantik bagi memastikan pemilik premis mengasingkan sampah mengikut arahan yang ditetapkan.

“Kita berharap agar masyarakat tidak memandang remeh pelaksanaan ini kerana tabiat pengurusan sampah yang baik akan menjadi satu tanda aras masyarakat yang bertamadun,” katanya.

Abdul Rahman berkata kos pengurusan bagi pengasingan sisa pepejal dan pembersihan awam di seluruh Malaysia tahun ini mencecah RM2 bilion.

“Saya berharap melalui pelaksanaan ini, kos itu dapat dikurangkan untuk digunakan buat keperluan lain antaranya bagi pembinaan sekolah, universiti dan lain-lain,” katanya kepada pemberita selepas merasmikan program Promosi Pemasangan Pelekat Pengasingan Sisa Pepejal, di sini hari ini. Mulai hari ini, penduduk di Kuala Lumpur, Putrajaya, Melaka, Perlis, Negeri Sembilan, Pahang, Kedah dan Johor akan didenda jika mereka tidak mengasingkan bahan sisa pepejal.

Langkah pengasingan tersebut yang diperkenalkan sejak 1 Sept tahun lalu akan mengenakan denda maksimum sehingga RM1,000 kepada mereka yang melanggar Akta Pengurusan Sisa Pepejal dan Pembersihan Awam 2007 (Akta 672).
Penyewa atau pemilik premis bertanah boleh didenda RM50 bagi kesalahann pertama, RM100 (kesalahan kedua) dan RM500 (kesalahan ketiga) sementara bagi premis bertingkat dendanya ialah masing-masing RM100, RM200 dan RM500.
Abdul Rahman berkata pihaknya tidak akan menggesa negeri-negeri lain seperti Pulau Pinang, Selangor dan Perak untuk turut terlibat dalam pelaksanaan itu.

“Jika mereka tidak mahu pakai Akta 672 ini, sekurang-kurangnya mereka perlu mempunyai mekanisme tersendiri yang terbaik dan mengikut standard dunia,” katanya.

BERNAMA


PERKEMAS, TAMBAH BAIK OPERASI PENGURUSAN SIJIL HALAL – MOHD NA’IM

KUALA LUMPUR: Bahagian Pengurusan Halal Jabatan Kemajuan Islam Malaysia (JAKIM) dan Sekretariat Majlis Halal Malaysia diminta memperkemaskan serta menambah baik operasi pengurusan pensijilan halal Malaysia.

Menteri di Jabatan Perdana Menteri (Hal Ehwal Agama) Datuk Dr Mohd Na’im Mokhtar berkata, pengukuhan pensijilan halal di peringkat domestik perlu dilakukan bagi merancakkan perkembangan industri halal.

“Kedua-dua bahagian tersebut merupakan tonggak yang menguruskan pensijilan halal Malaysia.

“Antara usaha yang boleh dibuat adalah dengan memperkasa kesedaran dan pendidikan halal; meningkatkan kepatuhan industri; dan memperkukuh jalinan kerjasama industri,” katanya dalam kenyataannya, hari ini.

Beliau berkata demikian selepas mengadakan pertemuan bersama Bahagian Pengurusan Halal JAKIM dan Sektetariat Majlis Halal Malaysia di Putrajaya, hari ini.

Turut hadir dalam majlis yang sama Timbalan Ketua Pengarah (Dasar) JAKIM Datuk Dr Sirajuddin Suhaimi, Pengarah Bahagian Pengurusan Halal Ustaz Mohamad Zamri Shapik dan Pengarah Sekretariat Majlis Halal Malaysia Marzuki Hassan.

Mohd Na’im turut mengingatkan pegawai dan kakitangan untuk sentiasa menjaga integriti dan kepatuhan dalam tatakelola pentadbiran yang mesti dipelihara setiap masa.—AlHijrah Online


KANAK-KANAK EMPAT TAHUN MAUT DIDERA

JOHOR BAHRU: Seorang kanak-kanak lelaki berusia empat tahun maut dipercayai menjadi mangsa dera ibu kandung dan bapa tiri, pagi semalam.

Ketua Polis Daerah Iskandar Puteri ACP Rahmat Ariffin berkata kanak-kanak tersebut disahkan meninggal dunia sebaik tiba di Wad Kecemasan, Hospital Sultanah Aminah di sini, kira-kira 8.20 pagi.

“Terdapat kecederaan di kepala mangsa, di belakang kedua-dua telinganya, perut dan kedua-dua kakinya.

“Susulan itu, sepasang suami isteri yang merupakan ibu kandung dan bapa tiri mangsa ditahan di rumah mereka di Jalan Aman, Skudai pada 1.30 tengah hari semalam,” katanya dalam satu kenyataan, hari ini.

Beliau berkata pasangan suami isteri itu, masing-masing berusia 20-an juga mengaku terlibat dalam kes berkenaan.

Selain itu, Rahmat berkata lelaki terbabit yang bekerja sebagai pengawal keselamatan mempunyai satu rekod jenayah lampau manakala wanita yang sedang mengandung dua bulan, juga mempunyai seorang anak lelaki berusia enam bulan.

Turut dirampas sebuah telefon dan beberapa peralatan dipercayai digunakan untuk mendera mangsa, katanya.

“Kedua-dua individu berkenaan telah direman dengan lelaki tersebut direman selama tujuh hari mulai hari ini sehingga 5 Mei manakala wanita berkenaan direman dua hari sehingga esok,” katanya.

Beliau berkata kes disiasat di bawah Seksyen 31 (1)(a) Akta Kanak-kanak 2001 (Penganiayaan, Pengabaian, Pembuangan atau Pendedahan Kanak-kanak, yang boleh dipenjara tidak lebih 10 tahun atau denda tidak lebih RM20,000 atau kedua-duanya jika sabit kesalahan.

Pihaknya kini sedang mengesan saksi dan bukti lain bagi membantu siasatan, katanya. —AlHijrah Online


PELAJAR HIDAP CEREBRAL PALSY PEROLEH KEPUTUSAN CEMERLANG DALAM SPM

ALOR SETAR: Menghidap penyakit Cerebral Palsy tidak menjadi penghalang kepada Dhia Qaseh Afia Mohd Fadzil untuk mencatatkan keputusan cemerlang dalam peperiksaan Sijil Pelajaran Malaysia (SPM) 2021.

Pelajar dari Sekolah Menengah Kebangsaan (SMK) Dato Lela Pahlawan, Padang Serai dekat Kulim itu antara dua calon istimewa di Kedah yang berjaya mendapat keputusan cemerlang dengan memperoleh 3A, 2A-, 1B+, 1C+ dan 2D.

“Biasanya, saya akan mengulang kaji pelajaran pukul 3 hingga 4 petang dan 9 hingga 11.30 malam. Saya juga akan bahagikan masa dengan baik untuk belajar dan bermain.

“Mata pelajaran yang paling saya suka ialah Bahasa Inggeris dan cita-cita saya adalah untuk menjadi seorang guru,” katanya ketika ditemui pada majlis Pengumuman Keputusan SPM 2021 di SMK Agama (SMKA) Kedah di sini hari ini.

Sementara itu, ibunya Noraida Hassan, 44, berkata anak sulung daripada dua beradik itu sememangnya menunjukkan minat yang tinggi dalam pelajaran dan sebagai ibu, beliau memberikan sokongan yang tidak berbelah bahagi kepada anaknya itu.

Beliau berkata dari segi fizikal iaitu kemampuan berjalan dan menulis Dhia Qaseh Afia adalah perlahan dan mengalami sedikit kesukaran untuk bercakap, namun otaknya tiada masalah dan sesiapa sahaja yang sudah lama berada di sekelilingnya seperti rakan dan guru boleh memahami percakapannya.

“Dia seorang yang berdikari, semua jadual ulang kaji pelajaran dia yang susun sendiri. Saya dan ayahnya, (Mohd Fadzil Baharom Shah, 46,) hanya akan bantu seperti menghantar dia untuk pergi belajar dan memberi wang untuk membeli data Internet bagi membolehkan dia belajar.

“Dia juga jenis yang tidak suka keluar berjalan kerana masanya banyak habis ke sekolah dah belajar di rumah. Dia suka mencari bahan ilmu di Internet dan sekiranya ada mata pelajaran yang tidak faham, dia akan rujuk dan bertanya kepada guru-gurunya,” katanya.

Noraida yang merupakan suri rumah berkata beliau sangat terkejut apabila dimaklumkan oleh guru sekolah anaknya bahawa Dhia Qaseh Afia mendapat keputusan yang cemerlang dalam peperiksaan SPM.

“Jujurnya, saya tidak jangka dia akan dapat keputusan cemerlang dan selalu cakap bagi lulus peperiksaan sahaja pun sudah bersyukur kerana tahu tahap kemampuannya. Dia menghidap penyakit ini sejak lahir lagi, jadi dia tidak macam pelajar normal yang lain,”  katanya.–AlHijrah Online


HORMATI BADAN FATWA, JANGAN TERPENGARUH HUKUM SYARAK DIKELUARKAN BERTUJUAN KEPENTINGAN POLITIK

KUALA LUMPUR: Tindakan sesetengah pihak yang sewenang-wenangya mengeluarkan hukum berkaitan syarak kerana berbeza aliran dan fahaman politik adalah membimbangkan.

Menteri di Jabatan Perdana Menteri (Hal Ehwal Agama) Datuk Dr Mohd Na’im Mokhtar berkata perkara ini boleh menimbulkan salah faham dalam masyarakat dan mencemar kesucian ajaran Islam.

“Saya ingin merujuk berita yang tular di media sosial berkaitan kenyataan seorang pemimpin politik yang menyatakan hukum haram memberikan undi kepada seorang calon yang bertanding di Pilihan Raya Kecil (PRK) Parlimen Pulai.

“Penggunaaan istilah Haram mengikut Kamus Dewan Bahasa dan Pustaka boleh didefinisikan kepada enam (6) maksud. Walaubagaimanapun, umumnya masyarakat di Malaysia mengaitkan penggunaan istilah haram dengan hukum syarak iaitu “hukum tegahan (dalam Islam) yang dijanjikan ganjaran pahala bagi orang yang mematuhinya dan dosa bagi orang yang mengingkarinya

“Justeru, selaku badan yang diberi amanah dalam menjaga dan memelihara kesucian agama Islam di negara ini, Jabatan Perdana Menteri (Hal Ehwal Agama) amat khuatir dengan tindakan sesetengah pihak yang mengeluarkan kenyataan yang bersifat menghukum pihak-pihak yang tidak sealiran fahaman dengan kumpulan masing-masing,” katanya dalam kenyataan hari ini.

Tegas Mohd Na’im situasi itu akan mencetuskan bibit-bibit perpecahan yang lebih serius dan mengancam keselamatan negara.

Katanya Malaysia mempunyai pihak yang berautoriti dalam mengeluarkan pandangan hukum atau fatwa mengenai sesuatu perkara oleh itu semua pihak diharap menghormati pihak berautoriti dan tidak terpengaruh dengan hukum-hukum yang dikeluarkan untuk tujuan kepentingan politik kumpulan.

“Semua pihak yang terlibat dalam PRK kali ini dinasihatkan untuk bersaing secara sihat dengan mengemukakan buah fikiran serta idea-idea untuk membangunkan rakyat. Hentikan segala kempen yang menyentuh sentimen keagamaan dan perkauman.

“Saya dengan ini ingin menyeru semua pihak agar bertanggungjawab untuk menghormati kesucian agama Islam, menjaga perpaduan dan keamanan masyarakat pelbagai kaum dan agama dalam negara yang tercinta ini,” katanya. – AlHijrah Online


AGONG TITAH PARLIMEN BERSIDANG SEBELUM 1 OGOS 2021

KUALA LUMPUR: Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah bertitah agar persidangan Parlimen perlu diadakan sebelum 1 Ogos 2021.

Perkara itu dimaklumkan menerusi kenyataan bersama Yang di-Pertua Dewan Negara, Tan Sri Dr Rais Yatim dan Yang di-Pertua Dewan Rakyat Datuk Azhar Azizan Harun yang menghadap Al-Sultan Abdullah semalam.

“Kedua-dua Yang di-Pertua Dewan Negara dan Dewan Rakyat serta timbalan-timbalan Yang di-Pertua Dewan Negara dan Dewan Rakyat menjunjung titah Seri Paduka Baginda Yang di-Pertuan Agong dan telah menyatakan komitmen dan kesediaan penuh Parlimen Malaysia untuk mengadakan persidangan Parlimen seperti yang dititahkan Baginda Tuanku.

“Titah Seri Paduka Baginda Yang di-Pertuan Agong juga telah dimaklumkan kepada Perdana Menteri dan adalah dicadangkan kepada Perdana Menteri agar satu persidangan khas diadakan sebelum 1 Ogos 2021 mengikut peruntukan undang-undang sedia ada,” kata kenyataan bersama tersebut.

Semalam Al-Sultan Abdullah berkenan menerima menghadap Yang Dipertua Dewan Negara dan Yang Dipertua Dewan Rakyat.

Susulan majlis itu, Istana Negara dalam kenyataan semalam memaklumkan Al-Sultan Abdullah menzahirkan pandangan bahawa persidangan Parlimen perlu diadakan secepat mungkin dengan mengikut garis panduan dan prosedur operasi standard (SOP) COVID-19 . – AlHijrah Online


DAKWAAN RAKYAT MALAYSIA DITAHAN ISRAEL, WISMA PUTRA MINTA KETERANGAN DUA SELEBRITI

KUALA LUMPUR: Wisma Putra meminta dua individu tampil mengemukakan maklumat berhubung dakwaan seorang warganegara Malaysia yang ditahan pihak Israel.

Dalam kenyataanya, individu-individu serta pemilik akaun Instagram @iesya_toh dan @nurhelizahelmi digesa untuk tampil memberi maklumat selepas Kementerian Luar Negeri tidak dapat menghubungi dua orang individu yang didakwa berkhidmat di Hospital Kuala Lumpur, yang dipercayai menghubungi dua selebriti terbabit untuk memaklumkan perkara itu.

Wisma Putra turut mengambil maklum sebuah perkongsian tular di media sosial berhubung dakwaan penahanan pihak Israel terhadap seorang rakyat Malaysia yang hanya dikenali sebagai ‘Dr Nur’.

Bagaimanapun, pihak Kementerian Luar Negeri tidak dapat mengenal pasti butiran peribadi serta perincian insiden tentang perkara tersebut, sekali gus menyulitkan usaha Perwakilan Malaysia menghubungi dan menyalurkan bantuan konsular sewajarnya kepada ‘Dr Nur’.

“Semakan dengan Kedutaan Besar Malaysia di Kaherah, Mesir dan Amman, Jordan juga mendapati tiada individu bernama ‘Dr Nur’ yang mendaftarkan keberadaan diri di Palestin atau menghubungi Perwakilan Malaysia untuk mendapatkan bantuan.

“Wisma Putra sudah berhubung dengan pihak berkuasa di Malaysia untuk membantu mengenal pasti identiti dan keberadaan ‘Dr Nur’ sementara mengumpul maklumat berkenaan laporan dikemukakan, termasuk tangkap skrin posting (screenshot) dibuat orang awam berhubung insiden menimpa ‘Dr Nur’,” katanya.

Mengulas lanjut, perkara tersebut telah dipanjangkan kepada Polis Diraja Malaysia (PDRM), Jabatan Imigresen Malaysia serta Suruhanjaya Komunikasi dan Multimedia Malaysia bagi siasatan lanjut.

Mana-mana individu lain yang mempunyai maklumat sahih berhubung identiti serta keberadaan ‘Dr Nur’ turut digesa tampil dan mengemukakan maklumat terbabit melalui e-mel bkrm@kln.gov.my.–AlHijrah Online


93 DITAHAN INGKAR PKPP, 85 DIKOMPAUN, LAPAN DIREMAN

PUTRAJAYA: 93 individu ditahan kerana ingkar PKPP, 85 orang dikenakan kompaun manakala lapan lagi direman.

Menteri Kanan (Keselamatan) Datuk Seri Ismail Sabri Yaakob berkata, mereka yang ditahan adalah disebabkan tidak memakai pelitup muka, tidak menjaga penjarakan fizikal, dan terlibat dengan aktiviti dalam pub dan kelab malam.

“Setakat semalam, Polis Diraja Malaysia (PDRM) telah membuat 56,557 pemeriksaan bagi memantau dan menguatkuasa pematuhan prosedur operasi standard (SOP) Perintah Kawalan Pergerakan Pemulihan (PKPP),

“Bagi premis beroperasi tanpa kebenaran melibatkan seramai tujuh individu, enam gagal menyediakan peralatan/rekod butiran diri manakala seorang dikesan gagal kemukakan surat kebenaran keluar/masuk kawasan Perintah Kawalan Pergerakan Diperketatkan (PKPD).”

Sementara itu PDRM dan Suruhanjaya Komunikasi dan Multimedia Malaysia (SKMM) membuka 268 kertas siasatan berhubung penyebaran berita palsu berkaitan COVID-19.

Ismail Sabri turut memaklumkan seramai 30,717 individu telah pulang ke Malaysia mengikut pintu sempadan antarabangsa dan ditempatkan di 70 hotel serta lapan premis lain termasuk Institut Latihan Awam dan Institusi Pengajian Swasta, sejak 24 Julai hingga semalam.

Daripada jumlah tersebut, seramai 20,893 individu dibenarkan pulang manakala 9,753 individu menjalani proses kuarantin wajib dan 71 individu dihantar ke hospital. – Alhijrah Online


BELANJAWAN 2021 MENGHARGAI WARGA MURABBI UMMAH

KUALA LUMPUR: Warga Murabbi Ummah yang terdiri daripada guru takmir, guru Kelas al-Quran dan Fardu Ain (KAFA), imam, bilal, noja, siak, dan marbut antara yang menerima perkhabaran gembira dalam pembentangan Belanjawan 2021 petang tadi.

Yang DIpertua Persatuan Kakitangan Perkhidmatan Ugama (PKPU) Jabatan Kemajuan Islam Malaysia (JAKIM) Mohd Ajib Ismail berkata, Belanjawan 2021 yang turut menyentuh kebajikan para Murabbi Ummah seperti Skim Bencana Pekerjaan Pertubuhan Keselamatan Sosial (PERKESO) memberi makna yang besar buat mereka yang terlibat.

“PKPU menyambut baik atas inisiatif pihak kerajaan dengan menyediakan caruman penuh di bawah Skim Bencana Pekerjaan PERKESO kepada guru takmir, imam, bilal, siak, noja dan marbut.

“Skim ini pasti memberi khabar gembira buat warga murabbi ummah tersebut yang sekian lama berkhidmat tanpa sebarang skim jaminan keselamatan,” katanya dalam kenyataan hari ini.

Oleh itu PKPU katanya mewakili seluruh warga murabbi ummah dari seluruh negara merakamkan penghargaan dan ucapan terima kasih atas keprihatinan pihak kerajaan menjaga kebajikan dalam keadaan negara masih lagi berjuang dengan pandemik COVID-19.

Selain itu Mohd Ajib berkata pihaknya juga gembira dan berterima kasih kepada kerajaan atas pengumuman bantuan khas kewangan RM600 kepada para penjawat awam Gred 56 dan ke bawah termasuk 3500 orang Pegawai Perkhidmatan Hal Ehwal Islam JAKIM yang berkhidmat di seluruh negara.

“Bantuan ini sudah pasti sebagai menghargai sumbangan dan pengorbanan para penjawat awam yang turut bersoladariti bersama negara dalam mendepani cabaran pandemik yang melanda,” katanya. — AlHIjrah Online


POLIS TAHAN LELAKI TETAK KANAK-KANAK HINGGA MAUT

LAHAD DATU: Polis telah menahan suspek lelaki yang dikaitkan dengan kes pembunuhan seorang kanak-kanak di kawasan perumahan Felda Sahabat 30 dekat sini semalam.

Ketua Polis Daerah Lahad Datu ACP Rohan Shah Ahmad berkata pihaknya menahan suspek yang berumur 33 tahun itu di kawasan blok Ladang FGV PM Sahabat 41 pada 7 pagi dengan dibantu Polis Bantuan Felda.

“Suspek kemudian mendedahkan lokasi parang yang dipercayai digunakan ketika kejadian disembunyikan dan daripada pendedahan itu, anjing pengesan menemukan senjata berukuran 23 inci itu di kawasan semak tepi jalan Ladang FGV PM Sahabat 41,” menurutnya dalam kenyataannya semalam.

Beliau berkata polis akan memohon perintah tahanan reman esok bagi melengkapkan siasatan kes.

Semalam, media melaporkan seorang kanak-kanak lelaki berusia 11 tahun yang ditemukan maut dalam keadaan berlumuran darah dengan kesan tetakan di kepala, leher serta putus tapak tangan kiri dan perbuatan itu dipercayai dilakukan oleh rakan bapa tiri mangsa.

Susulan itu, polis mengesan seorang warga Indonesia Paulus Poka Lolo yang juga pekerja am ladang sawit di Felda Sahabat 30.–AlHijrah Online


TIGA LELAKI DITAHAN, HALANG TUGAS PETUGAS HOSPITAL BAWA MANGSA CEDERA

SHAH ALAM: Polis menahan tiga lelaki kerana didakwa menghalang kakitangan Kementerian Kesihatan Malaysia (KKM), yang menjalankan tugas merawat seorang wanita di sebuah pasar raya di Kuala Selangor pada Isnin lepas.

Ketua Polis Daerah Kuala Selangor Supt Ramli Kasa berkata kesemua suspek masing-masing berusia lingkungan 17 hingga 35 tahun itu, ditahan semalam untuk siasatan lanjut.

Beliau berkata pihaknya menerima laporan dari penolong pegawai perubatan Hospital Tanjung Karang semalam, yang memberitahu kejadian berlaku pada jam 9 malam selepas pihaknya menerima panggilan kecemasan mengenai seorang wanita mengalami kecederaan, sebelum petugas kesihatan tiba di pasar raya tersebut.

“Dalam perjalanan membawa pesakit ke ambulans, pengadu mendapati beberapa orang menyerang pemandu ambulans itu,” katanya dalam kenyataan hari ini.

“Susulan laporan tersebut, polis telah menahan ketiga-tiga suspek pada hari sama laporan itu dibuat bagi membantu siasatan lanjut di bawah Seksyen 186 Kanun Keseksaan,” tambahnya.

Susulan insiden yang turut tular di media sosial itu, Ramli menasihatkan orang ramai supaya tidak menghalang mana-mana penjawat awam semasa menjalankan tugas  dan punca sebenar kejadian masih disiasat.–AlHijrah Online


BEBERAPA NAMA BESAR POLITIK NEGARA BUAT KEMUNCULAN SEMULA PADA PRU-15

KUALA LUMPUR: Pilihan Raya Umum ke-15 (PRU15) pada 19 Nov ini menjadi ‘gelanggang’ buat beberapa nama besar dalam arena politik negara membuat penampilan semula setelah berehat seketika dalam arena politik.

Antara mereka ialah calon Barisan Nasional (BN) Datuk Seri Mohamed Khaled Nordin yang bertanding di kerusi Parlimen Kota Tinggi.

Naib Presiden UMNO dan bekas Menteri Besar Johor itu akan berdepan saingan tiga penjuru di kerusi terbabit, selepas kalah mengejut di Parlimen Pasir Gudang kepada calon Pakatan Harapan (PH), Hassan Karim pada PRU14 dengan majoriti 24,726 undi selain turut tewas di kerusi Dewan Undangan Negeri (DUN) Permas.

Seperti Mohamed Khaled, seorang lagi calon BN Datuk Seri Johari Abdul Ghani juga kembali mencuba nasib di kerusi Parlimen Titiwangsa yang pernah dimenanginya pada PRU13, namun tsunami politik ketika PRU14 menyaksikan beliau tewas kepada calon PH, Datuk Seri Rina Mohd Harun dengan majoriti 4,139 undi.

Pada PRU kali ini, bekas Menteri Kewangan Kedua itu berdepan saingan empat penjuru melawan Datuk Seri Khairuddin Abu Hassan (GTA-Pejuang), Khalid Abd Samad (PH-Amanah) dan Dr Rosni Adam dari Perikatan Nasional (PN-PAS).

Selain calon BN, turut mencuri tumpuan pada PRU15 ialah taruhan PH di kerusi Parlimen Pandan apabila Timbalan Presiden PKR Rafizi Ramli membuat kemunculan semula selepas tidak dapat bertanding di Parlimen sama pada PRU lepas.

Turut membuat kemunculan pada PRU15 ini di kerusi berkenaan ialah bekas presiden MCA Tan Sri Ong Tee Keat yang telah menyertai Warisan, selepas berehat lima tahun dari arena politik negara.

Ong yang juga bekas Menteri Pengangkutan pernah berkhidmat sebagai Ahli Parlimen Pandan selama dua penggal dari 2004 hingga 2013, manakala Rafizi pula tidak bertanding pada PRU14 kerana hilang kelayakan sebagai Ahli Parlimen selepas Mahkamah Sesyen Shah Alam pada Februari 2018, menjatuhkan hukuman penjara 30 bulan terhadapnya kerana mendedahkan butiran empat akaun bank membabitkan Pusat Fidlot Nasional (NFC).

Tempat Rafizi kemudian digantikan Pengerusi Penasihat PKR Datuk Seri Wan Azizah Wan Ismail yang bertanding atas tiket PH dan Wan Azizah menang di kerusi Parlimen Pandan dengan majoriti 52,543 undi, dalam persaingan lima penjuru.

Rafizi menjadi Ahli Parlimen Pandan sepenggal bermula 2013 hingga 2018 selepas memenanginya pada  PRU13.

Di Parlimen Batu pula, bekas Naib Presiden PKR, Tian Chua Chang atau Tian Chua mencipta kejutan apabila bertanding atas tiket Bebas dalam saingan 10 penjuru menentang penyandangnya P. Prabakaran (PH-PKR), serta empat lagi calon Bebas yang terdiri daripada Siti Kasim, Zulkifli Fattah, Too Gao Lan dan Nur Fathiah Syazwana @ Cleo.

Calon lain yang turut bertanding ialah Wan Azliana Wan Adnan (GTA-Pejuang), Azhar Yahya (PN-PAS), Naganathan Pillai (Warisan) dan A Kohilan Pillay (BN-MIC).

Chua mula bertanding di Parlimen Batu pada 2004 (PRU11), namun tewas kepada calon Gerakan Ng Lip Yong sebelum kemudiannya berjaya merampas kerusi itu pada 2008 (PRU12) dan mempertahankannya pada 2013 (PRU13).

Chua menyatakan mahu kembali ke kerusi itu demi mengotakan janjinya kepada pengundi selepas hilang kelayakan susulan keputusan Mahkamah Tinggi Shah Alam pada Mac 2018 yang mengekalkan sabitan bersalah terhadapnya atas tuduhan menghina kehormatan seorang anggota polis. —AlHijrah Online


TENGKU RAZALEIGH POSITIF COVID-19

KUALA LUMPUR: Ahli Parlimen Gua Musang, Tengku Razaleigh Hamzah disahkan positif COVID-19.

Beliau kini dilapor sedang menerima rawatan di Pusat Perubatan Universiti Malaya (PPUM).

Memetik laporan Astro AWANI, Tengku Razaleigh berada dalam keadaan sihat dan stabil serta tidak mengalami sebarang komplikasi.

“Tengku Razaleigh menjalani ujian saringan baru-baru ini dan keputusannya disahkan positif. Beliau kini di PPUM dan berada dalam keadaan stabil.

“Beliau kontak rapat ADUN Nenggiri, Ab Aziz Yussof yang disahkan positif baru-baru ini,” kata sumber kepada Astro AWANI.

Sebelum ini Adun Nenggiri dan Ketua Pemuda UMNO Gua Musang Mohd. Azmawi Fikri Abdul Ghani disahkan positif COVID-19 pada 9 Januari lalu.

Pegawai Tengku Razaleigh, Lokman Abdul Ghani sebelum ini juga disahkan positif COVID-19 dan menerima rawatan di Hospital Kuala Lumpur (HKL). – AlHijrah Online


ARAB SAUDI BERUSAHA PASTIKAN KELANCARAN PENGANGKUTAN DAN LOGISTIK JEMAAH HAJI MUSIM INI

MAKKAH: Timbalan Presiden Pihak Berkuasa Am Pengangkutan Darat dan Logistik Arab Saudi Fawaz bin Zanaf Al-Sahli berkata berkata pihaknya telah melakukan segala persediaan dan seliaan ke atas semua bentuk perkhidmatan pengangkutan bagi memastikan keselamatan jemaah haji di Tanah Suci.

“Kami telah menyelesaikan sejak awal semua kerja penyeliaan dan pengawalseliaan ke atas perkhidmatan pengangkutan darat, laut dan rel serta memastikan syarikat berlesen terlibat mematuhi semua peraturan dan keperluan teknikal demi keselamatan jemaah haji,” kata beliau menurut Agensi Berita Arab Saudi (SPA) pada Khamis.

Beliau berkata demikian selepas lawatan pemeriksaan lapangan bersama Menteri Pengangkutan Arab Saudi Saleh bin Nasser Al-Jasser bagi memantau persiapan kemudahan dan fasiliti untuk jemaah haji tahun ini.

Beliau berkata antara inisiatif penting yang dibentangkan pihaknya untuk musim haji tahun in termasuk menyediakan 1000 skuter elektrik antara Mina dan Masjidil Haram untuk kegunaan jemaah selain laluan khas pejalan kaki tanpa kenderaan bagi memendekkan masa perjalanan dan memastikan keselamatan mereka.

Beliau berkata, bas pandu sendiri akan mula diuji di laluan yang ditetapkan pada 8 Zulhijjah ini selain akan menggunakan dron bagi memantau kelancaran trafik serta mengukur kualiti udara pada musim haji ini.

Selain itu, lebih 90,000 pemeriksaan telah dilakukan termasuk 13,000 pemeriksaan ke atas pengangkutan bas antara Makkah dan Madinah.

Beliau berkata semua langkah itu dilakukan bagi menjamin keselesaan dan keselamatan jemaah semasa mengerjakan ibadah haji sehingga mereka selamat pulang ke tanah air masing-masing. –AlHijrah Online


POLIS BUKA KERTAS SIASATAN ‘HIMPUNAN SELAMATKAN MALAYSIA’

KUALA LUMPUR: Polis telah membuka kertas siasatan berkaitan penganjuran ‘Himpunan Selamatkan Malaysia’ yang diadakan di hadapan kompleks beli-belah Sogo, di ibu negara semalam.

Ketua Polis Kuala Lumpur Datuk Allaudeen Abdul Majid berkata, siasatan dilakukan mengikut Akta Perhimpunan Aman 2012.

“Kita (polis) sudah buka kertas siasatan dan akan memanggil mana-mana individu yang dapat membantu siasatan.

“Mereka akan dipanggil untuk rakaman keterangan dalam masa terdekat,” katanya seperti dilapor media, hari ini.

Semalam Allaudeen memaklumkan perhimpunan yang berlangsung di ibu negara semalam tidak mematuhi Akta Perhimpunan Aman (APA) 2012.

Perhimpunan yang dihadiri kira-kira 850 peserta itu gagal memenuhi butiran diperlukan oleh Jadual 4 dalam Seksyen 10 akta berkenaan, katanya.

“Mengikut Seksyen 9 penganjur perlu kemukakan permohonan dan Jadual 4 dalam Seksyen 10 pula ada format yang penganjur kena patuhi yang telah diperuntukkan undang-undang, mereka kena ikut format itu.

“Antaranya kena nyatakan dengan jelas siapa penganjur, kena dapatkan kebenaran pemilik premis dan tanah di kawasan perhimpunan diadakan, seterusnya sertakan sekali kebenaran itu dalam permohonan yang dibuat,” katanya.—AlHijrah Online


INI TINDAKAN YANG PERLU KITA AMBIL HASIL MAKLUM BALAS RAKYAT

KITA kini sedang berada pada tahap yang kritikal di mana kapasiti sektor penjagaan kesihatan sangat tegang. Tindakan segera dan tegas perlu dilakukan sebelum terlambat.

Pekerja barisan hadapan sangat tertekan dan sudah tiba masanya kita menggunakan pendekatan kecerdasan buatan (AI), kurangkan birokrasi dan bergabung dengan sektor swasta.

Rakyat kini sudah penat selepas lebih dari setahun terpaksa berhadapan dengan pandemik ini. Berhenti salahkan rakyat kerana gagal dalam melawan pandemik ini.

Dan ini adalah langkah yang perlu kita semua ambil;

1. Memperkukuhkan Perintah Kawalan Pergerakan (PKP) berdasarkan bukti sedia ada:

Gunakan bukti sedia ada bagi mengenal pasti sektor, aktiviti tempat penyebaran berlaku dan perkukuhkan PKP di kawasan tersebut. Mengetahui bahawa Covid-19 merebak melalui udara, jadi masalah pengudaraan beserta ruangan yang sempit dan kecil sesuatu bangunan harus ditangani.

2. Ujian saringan Covid-19 berskala besar dan bersasar dilakukan secara percuma:

Mengapa? Ia sangat penting agar individu yang dijangkiti meskipun tidak bergejala dapat dikesan dengan pantas seterusnya dapat diasingkan.Penggunaan ujian antigen RTK sangat berkesan bagi mengesan individu yang dijangkiti serta keputusan boleh dikeluarkan dalam beberapa minit dan jauh lebih murah. Jangan menangguhkan tindakan selanjutnya seperti Perintah Pengawasan dan Pemerhatian di Rumah (HSO), isolasi, rawatan serta pengesanan kontak rapat. Jangan menambahkan lagi beban kepada pekerja kesihatan. Jangan menambahkan kos. Jangan menambahkan kertas kerja dengan mengulangi ujian PCR.

3.Pengurusan komuniti Covid-19:

Gunakan alat digital untuk mengurangkan penggunaan dokumen dan birokrasi yang akan meminimumkan keperluan pekerja kesihatan. Bekerjasama bersama pakar perubatan di hospital swasta untuk terlibat dalam pemantauan rumah yang disokong oleh alat digital bagi pesakit Covid-19 berisiko rendah sehingga disahkan betul-betul pulih.

4. Optimumkan penggunaan pusat berisiko rendah (seperti PKRC MAEPS):

Hanya untuk mereka yang tidak dapat mengasingkan diri dengan selamat di rumah ditempatkan di PKRC dan jangan disalah guna tempat tersebut.

5. Pengurusan hospital dan ICU Covid-19:

Perluaskan penggunaan katil pesakit Covid-19 serta Unit Rawatan Rapi (ICU) dengan menyatukan sektor awam, GLC, dan swasta. Cadangan ini telah banyak kali diusulkan namun usaha yang dijalankan adalah lemah dan terhad. Manfaatkan kuasa untuk menggunakan harta tanah peribadi yang sudah diizinkan oleh undang-undang.

6. Vaksinasi:

Dalam jangka pendek, utamakan dan tingkatkan vaksinasi dengan cepat. Gunakan segala semua sumber yang ada seperti sektor swasta, tentera, NGO di kawasan yang paling teruk terjejas. Memandangkan kekangan bekalan, utamakan pemberian vaksin dengan satu dos dan bukannya kurang dengan dua dos dimana ia akan menyebabkan penangguhan dos kedua.

7. Komunikasi risiko untuk mendidik dan memperkasakan:

Orang adalah rakan kongsi dan mereka juga jalan penyelesaiannya – bukan punca masalah. Penilaian risiko diri.

8. Pelan sosioekonomi untuk jalan keluar yang lancar dan selamat / keluar dari PKP:

Pelaksanaan PKP tidak akan mengakhiri pandemik ini dan perlu mempunyai perancangan untuk jangka panjang, di mana kita harus hidup dengan virus dengan mengambil langkah berdasarkan bukti dan pendekatan yang digunakan pada keadaan epidemiologi tempatan. Beri keluarga, perniagaan dan industri mengenai langkah-langkah dan apa yang perlu dilakukan agar segala rancangan dapat dilaksanakan, dan kesinambungan dapat dimaksimumkan.

Ini adalah suara dari bawah, dari rakyat untuk sama-sama kita DEPANI KRISIS COVIC-19 yang makin mengganas dan mengancam nyawa, keselamatan dan negara kita.

Ayuh semua sama-sama kita mengembling tenaga dan buah fikiran melawan pandemik ini.

KREDIT: SINAR HARIAN


15 PETUGAS KESIHATAN DIJANGKITI COVID-19 – KP KESIHATAN

KUALA LUMPUR: Dua belas petugas kesihatan Kementerian Kesihatan Malaysia (KKM) dan tiga petugas kesihatan swasta dijangkiti COVID-19, kata Ketua Pengarah Kesihatan, Datuk Dr Noor Hisham Abdullah.

Dr Noor Hisham berkata seorang daripada 12 kakitangan KKM itu kini berada di unit rawatan rapi (ICU) dan memerlukan bantuan pernafasan.

“Virus ini tidak mengenal sempadan, tanpa mengira status bangsa, agama atau nilai harta anda, tambahan lagi jika anda seorang petugas kesihatan di barisan hadapan.

“Pesanan ringkas kami kepada orang ramai pada hari ini, bantu kami untuk membantu anda. Duduk di rumah,” kata Dr Noor Hisham di laman Facebooknya hari ini.

Setakat ini, sebanyak 1,030 kes jangkitan COVID-19 direkodkan dengan tiga kematian di negara ini. — AlHijrah Online/ Syed Azwan Syed Ali


LELAKI DITIKAM, DITETAK MENINGGAL DUNIA DI HOSPITAL

BUKIT MERTAJAM: Seorang lelaki maut selepas ditetak dan ditikam oleh sekumpulan  individu dalam satu pergaduhan berhampiran sebuah medan selera di Kampung Baru, di sini, malam tadi.

Ketua Polis Daerah Seberang Perai Tengah (SPT) ACP Shafee Abd Samad berkata mangsa berusia lingkungan 30-an itu  disyaki diserang empat lelaki dan seorang wanita dalam kejadian kira-kira pukul 8 malam itu.

Katanya mangsa yang mengalami kecederaan parah dalam kejadian itu dihantar ke Hospital Bukit Mertajam (HBM) untuk rawatan lanjut sebelum dilaporkan meninggal dunia akibat kecederaan parah di beberapa bahagian badan termasuk leher.

“Berdasarkan siasatan, kejadian itu berlaku di kawasan terbuka berhampiran sebuah medan selera di Kampung Baru dan ia membabitkan mangsa dengan seorang wanita dan empat lelaki warga tempatan yang mana mereka dipercayai yang saling mengenali.

“Lelaki itu dikatakan terlibat dalam pergaduhan selepas diserang kumpulan tersebut dan mangsa mengalami kecederaan yang serius dihantar ke HBM oleh orang awam sebelum disahkan meninggal dunia semasa menerima rawatan,” katanya dalam sayu kenyataan, di sini, hari ini.

Shafee berkata kumpulan suspek itu dipercayai melarikan diri dengan menaiki sebuah kenderaan dan usaha mengesan mereka yang terlibat sedang giat dijalankan.

Polis tidak menolak kemungkinan pergaduhan itu berpunca daripada dendam di antara mereka namun siasatan lanjut masih dijalankan, katanya.

“Punca pergaduhan juga masih dalam siasatan dan kes itu disiasat menurut Seksyen 302 Kanun Keseksaan iaitu bunuh,” katanya.

Beliau meminta kerjasama orang ramai  yang menyaksikan kejadian itu agar tampil membantu menyalurkan maklumat bagi membantu siasatan dengan menghubungi Pegawai Penyiasat ASP Ahmad Shahir Adnan di talian 019-9517045 atau 04-5382222 atau mana-mana balai polis berdekatan.

Terdahulu tular beberapa video berdurasi 17 saat, 10 saat dan lima saat di media sosial terutama Facebook memaparkan kejadian pergaduhan yang dirakam orang awam yang melalui kawasan berkenaan.

Menerusi video itu, kelihatan seorang wanita didapati memegang senjata tajam dipercayai parang dengan mangsa yang parah terbaring di jalan.–AlHijrah Online


DUA PENUNGGANG MOTOSIKAL MAUT NAHAS LIMA KENDERAAN DI LPT1

KUANTAN: Dua penunggang motosikal maut dalam kemalangan melibatkan lima kenderaan termasuk sebuah kenderaan tentera di Lebuhraya Pantai Timur 1(LPT1) arah timur pada kilometer 199.3, di sini, pada Sabtu.

Dalam kejadian berlaku sekitar jam 6.15 petang itu penunggang motosikal Kamarul Husnain Khaharuddin, 27 dan Mohammad Haniz Azroyy Hazani, 26 disahkan meninggal dunia di lokasi kejadian.

Manakala pemandu kenderaan tentera dan dua kereta jenis Perodua Axia yang berusia 21 hingga 33 tahun tidak mengalami sebarang kecederaan.

Ketua Polis Daerah Kuantan, Asisten Komisioner Wan Mohd Zahari Wan Busu berkata, kemalangan berlaku apabila kedua-dua mangsa yang menunggang motosikal dalam perjalanan dari arah Kuala Lumpur menuju ke Kuantan.

“Apabila tiba dilokasi kejadian, motosikal ditunggangi mereka dipercayai terlanggar sesama sendiri lalu terjatuh ke tengah laluan.

“Pada masa yang sama, kenderaan tentera dari arah sama gagal mengelak lalu terlanggar motosikal salah seorang mangsa yang terjatuh di laluannya.

“Sementara itu, salah sebuah kereta terlanggar bahagian belakang kenderaan tentera manakala kereta dipandu pelajar universiti yang bergerak di lorong kiri cuba mengelak ke lorong kecemasan namun terlanggar motosikal seorang lagi mangsa,” katanya.

Beliau berkata, kedua-dua mangsa mengalami kecederaan parah dan disahkan meninggal dunia dilokasi kejadian.

Mayat mangsa dihantar ke Hospital Tengku Ampuan Afzan (HTAA) untuk proses bedah siasat.

Pihak polis telah meneliti rakaman video yang diperoleh dan keterangan saksi bagi membantu siasatan.

Kes disiasat dibawah Seksyen 41(1) Akta Pengangkutan Jalan 1987.


OPERASI KAUNTER TABUNG HAJI DIKEMAS KINI

KUALA LUMPUR: Tabung Haji (TH) menangguhkan operasi di kaunter TH di beberapa kawasan yang terlibat dengan Perintah Kawalan Pergerakan Bersyarat (PKPB) dan kawasan zon merah COVID-19.

Menerusi ciapan di laman Twitter rasmi TH, kaunter yang terlibat ialah di Wilayah Persekutuan meliputi Jalan Tun Razak dan KL Sentral di Kuala Lumpur serta Pusat Perkhidmatan TH Labuan, manakala bagi Selangor melibatkan Kelana Jaya, Klang, Shah Alam, Batu Caves, Ampang, Cheras, Bangi, Banting dan Sepang.

Selain itu, di Johor ia melibatkan kaunter di Kota Tinggi, Negeri Sembilan (Seremban, Port Dickson dan UTC Negeri Sembilan), Perak (Ipoh dan UTC Perak), Pulau Pinang (Bayan Lepas), Sabah (Kota Kinabalu, Tawau, Sandakan, Lahad Datu, Semporna, Kota Belud, Kudat dan Pusat Perkhidmatan Keningau) serta Sarawak di Kuching.

Bagaimanapun, TH telah mengeluarkan senarai waktu operasi bagi 28 lagi kaunter di kawasan PKPB dan zon merah COVID-19  iaitu dari 10 pagi hingga 3 petang (Ahad/Isnin hingga Khamis), sementara 10 pagi hingga 3.30 petang pada Jumaat.

Ia melibatkan Putrajaya, Selangor (Sungai Besar, Tanjung Karang dan Kuala Kubu Bharu), Negeri Sembilan (Rembau, Tampin, Jelebu, Bahau, Gemas dan Pusat Perkhidmatan TH Kuala Pilah) dan Johor (Pusat Perkhidmatan TH Mersing).

Di Perak pula adalah di Bagan Serai, Teluk Intan, Taiping, Gerik, Bota, Kuala Kangsar, Sitiawan, Slim River, Parit, Parit Buntar, Tapah dan Tanjung Malim, Pulau Pinang (Butterworth, Bukit Mertajam dan Kepala Batas), Kedah (Kulim) dan Sabah (Beaufort).

TH menyarankan orang ramai untuk menghubungi TH Contact Centre (THCC) di talian 03-62071919 untuk membuat janji temu.—AlHijrah Online


MAJLIS KONSULTATIF KESELAMATAN DITUBUH

PUTRAJAYA: Kementerian Dalam Negeri (KDN) akan menubuhkan Majlis Konsultatif Keselamatan Dan Ketenteraman Awam (MKKA) untuk memudahkan penyaluran maklumat dan cadangan bagi menambah baik pengurusan berkaitan keselamatan negara.

Menterinya, Tan
Sri Muhyiddin Yassin berkata, pihaknya sedang mengenal pasti individu yang
bakal menganggotai majlis itu yang terdiri daripada pakar dalam isu
keselamatan.

“Kita dah sediakan panduan untuk tubuhkan. Yang penting (jumlah) keanggotaan, saya dah putuskan berapa bilangannya? Siapa akan menganggotainya? Kita akan kenal pasti tokoh yang pakar mahir dalam isu keselamatan ketenteraman awam. Ini ambil masa sikit untuk kenal pasti siapa mereka? Sama ada mereka bersedia untuk jadi ahli. Kita dah tetapkan terma, rujukan dan skop perkara yang boleh kita bincangkan,” katanya pada sidang media selepas Perhimpunan Bulanan KDN di Putrajaya di sini hari ini.

Muhyiddin
berkata majlis itu akan dianggotai pegawai tertinggi kementerian, badan bukan
kerajaan (NGO) serta wakil masyarakat.

Katanya, melalui
MKKA, pihak berkepentingan dapat menyampaikan ketidakpuasan hati mengenai
penguatkuasaan, prosedur operasi standard (SOP) dan pindaan undang-undang yang
sesuai diguna pakai oleh kementerian dan agensi di bawahnya.

“Untuk kita dapatkan maklum balas dan pandangan, cadangan terus dalam kalangan pimpinan dalam masyarakat tentang  apa yang sedang kita laksanakan, penambahbaikan dan pindaan undang-undang yang sesuai,” katanya menjelaskan penubuhan MKKA dijangka selesai sepenuhnya suku tahun pertama tahun ini.

Muhyiddin mengakui
negara kini berhadapan isu keselamatan mencabar, terutama berkaitan jenayah
siber dan rentas sempadan.

“Jadi penting untuk kita tingkatkan bekerjasama dengan badan-badan antarabangsa supaya Malaysia sentiasa selamat daripada sebarang bentuk ancaman,” katanya. – AlHijrah Online/ Abdul Hakim Hasan


MUFTI MELAKA TERKILAN AKSI KURANG SENONOH KETIKA SATU FESTIVAL DI MELAKA

MELAKA: Mufti Melaka Datuk Abdul Halim Tawil meminta mana-mana penganjur yang mahu menganjurkan sebarang acara di negeri itu agar mewujudkan garis panduan tersendiri bagi mengelak perlakuan kurang senonoh daripada peserta ketika acara berlangsung.

Beliau berkata ia penting bagi menjaga nilai dan akhlak peserta terutama yang beragama Islam sekali gus mereka menjadi contoh kepada masyarakat.

“Bagi pihak agensi agama khususnya di Melaka (ini), dengan kejadian tular yang berlaku pihak kami berasa terkilan kerana keadaan itu tidak menggambarkan etika dan akhlak dan memahami konsep seni dan budaya dalam kehidupan masyarakat Islam itu sendiri.

“Jadi bagi pihak agensi agama khususnya di pihak kerajaan negeri juga, saya mengharapkan pihak penganjur supaya dapat berhati-hati memastikan setiap acara dan program yang dimasukkan dalam apa acara dalam mempromosikan Melaka sebagai negeri pelancongan, budaya dan sebagainya mestilah mempunyai satu garis panduan yang jelas,” katanya.

Beliau berkata demikian ketika ditemui pemberita selepas Majlis Perasmian Konvensyen Kelas Al-Quran dan Fardu Ain (KAFA) Peringkat Kebangsaan Tahun 2023 yang disempurnakan Yang Dipertua Negeri Melaka Tun Mohd Ali Rustam di Pusat Dagangan Antarabangsa Melaka (MITC) Ayer Keroh di sini hari ini.

Hadir sama Menteri di Jabatan Perdana Menteri (Hal Ehwal Agama) Datuk Dr Mohd Na’im Mokhtar dan Exco Pendidikan, Pengajian Tinggi dan Hal Ehwal Agama negeri Datuk Rahmad Mariman.

Abdul Halim mengulas mengenai kontroversi aksi gelek mengghairahkan yang berlaku ketika penganjuran satu festival di Melaka, baru-baru ini.

Sementara itu, Exco Pelancongan, Warisan, Seni dan Kebudayaan negeri Datuk Abdul Razak Abdul Rahman dalam satu kenyataan berkata beliau menyokong segala program dilaksanakan mana-mana pihak dalam usaha menyemarakkan aktiviti pelancongan di negeri berkenaan.

Bagaimanapun, beliau berkata ia bukan satu lesen untuk melanggar garis panduan dan etika yang telah ditetapkan dan sensitiviti rakyat negeri itu harus menjadi keutamaan.

“Pesanan saya buat penganjur agar lebih berhati-hati dalam memilih ‘vendors’ dan mengetatkan lagi aktiviti dan pemantauan berterusan harus dilakukan jika hendak membuat lagi program seperti ini di Melaka,” katanya. — AlHijrah Online


BAS EKSPRES DUA TINGKAT BAWA 25 PENUMPANG TERBALIK

KUALA LUMPUR: Seramai 25 penumpang dan seorang pemandu sebuah bas ekspres dua tingkat berdepan detik cemas apabila kenderaan dinaiki mereka terbabas sebelum terbalik di susur Jalan Damansara menuju Bangsar, di sini, tengah malam tadi.

Jurucakap Jabatan Bomba dan Penyelamat Kuala Lumpur berkata pihaknya menerima panggilan kecemasan berhubung kemalangan berkenaan pada pukul 12.17 tengah malam dan seramai 18 anggota dari Balai Bomba dan Penyelamat  Hang Tuah dan Sentul dikejarkan ke tempat kejadian.

“Setibanya pasukan bomba di lokasi kejadian, didapati kemalangan melibatkan sebuah bas ekspres yang dalam perjalanan dari Ipoh, Perak.

“Bomba bertindak memecahkan tingkap hadapan bas untuk mengeluarkan kesemua 26 mangsa terlibat,” katanya ketika dihubungi hari ini.

Bas berkenaan telahpun dialih pihak Dewan Bandaraya Kuala Lumpur dan kesemua mangsa terlibat hanya mengalami cedera ringan dan telah dihantar ke Hospital Kuala Lumpur di sini, bagi menjalani pemeriksaan lanjut. – AlHijrah Online


RENTAS NEGERI UNTUK SAMBUT RAYA AIDILFITRI DITANGGUHKAN

PUTRAJAYA: Kementerian Kesihatan (KKM) bercadang untuk menangguhkan aktiviti pergerakan merentas negeri bagi sambutan Aidilfitri tahun ini susulan keadaan kes positif COVID-19 yang tidak menentu.

Menteri Kesihatan, Datuk Seri Dr Adham Baba berkata, ia berikutan rungutan serta rayuan pelbagai pihak kepada kerajaan bagi menangguhkan kebenaran pergerakan merentas negeri.

“Seperti mana kita sedia maklum, kebanyakan negeri ketika ini masih di bawah PKPB (Perintah Kawalan Pergerakan Bersyarat) dan PKPP (Perintah Kawalan Pergerakan Pemulihan) sehingga 28 April ini.

“Memandangkan kes harian masih meningkat dan belum stabil, maka pergerakan ini perlu ditangguhkan. Program vaksinasi (Program Imunisasi COVID-19 Kebangsaan) pun masih dijalankan,” katanya hari ini.

Bagaimanapun, Dr Adham berkata pihaknya masih menunggu dapatan daripada Pertubuhan Kesihatan Sedunia (WHO) serta Pusat Kawalan dan Pencegahan Penyakit yang berpengkalan di Amerika Syarikat sebelum membenarkan mereka yang sudah lengkap menerima dua dos suntikan vaksin COVID-19 dibenarkan untuk rentas negeri.

“Kita masih menunggu dapatan ini untuk memutuskan sama ada perkara ini boleh dibenarkan,” katanya.

Perdana Menteri, Tan Sri Muhyiddin Yassin sebelum ini berkata, beliau telah berbincang dalam mesyuarat Majlis Keselamatan Negara (MKN), dan memutuskan mereka yang sudah lengkap menerima dua dos vaksin COVID-19 dibolehkan merentas negeri dan daerah tanpa halangan pihak berkuasa.–AlHijrah Online


Turki usir pelarian “haram”

DIANGGARKAN 1,000 pelarian Syria yang berlindung di Turki telah dihantar pulang ke Idlib atas pelbagai kesalahan, termasuk tinggal secara haram selain terbabit dengan kegiatan jenayah.

Manakala lebih 5,000
lagi yang berada Istanbul kini ditahan polis kerana menyalahi permit
tinggal di negara itu.

Tindakan berkenaan diambil kerana sebahagian besar mereka
didapati berada di luar kawasan yang dibenarkan.

Di bawah polisi sebelum ini, mana-mana pelarian Syria
yang berdaftar secara sah, mereka tidak dibenarkan berpindah randah atau
bergerak sesuka hati ke tempat lain.

Menurut portal Middle East Eye (MEE),  sejak minggu lalu pihak berkuasa Turki
meningkatkan rondaan dan serbuan ke atas kawasan kediaman yang menempatkan
pelarian Syria.

Bagi sesiapa yang gagal menunjukkan dokumen, mereka akan terus ditahan tanpa banyak soal.

Dalam kenyataan yang dikeluarkan pada Isnin, Pejabat
Gabenor Istanbul mengesahkan operasi yang dilakukan.

“Kami menghantar pulang pelarian yang memasuki Turki
secara haram,” petik laporan itu.

Bagi mana-mana yang memiliki dokumen tetapi berada di luar kawasan yang dibenarkan, pelarian berkenaan diberikan tempoh sehingga 20 Ogos depan. Jika masih ingkar, mereka yang ditahan akan diusir.

Aktivis mendakwa pihak berkuasa Turki telah memaksa
pelarian menandatangan “dokumen penghantaran pulang secara sukarela” ke Idlib.

Dalam reaksinya kepada MEE, pembangkang Syria di Turki,
Khaled Khoja khuatir dengan langkah terbaru itu.

“Kerajaan Turki mempunyai alasan mengenai pelarian haram,
tetapi ia boleh dibuat dengan cara yang lebih baik bukannya meletakkan nyawa
mereka dalam keadaan berisiko. Mereka dihantar ke zon perang,” katanya.

Keputusan itu dikaitkan dengan kekalahan calon parti pemerintah dalam pilihanraya pihak berkuasa tempatan Istanbul pada Jun lalu yang memaksa pentadbiran Presiden Reccep Tayyip Erdogan mengambil pendekatan lebih keras ke atas pelarian Syria di negaranya.

“Akar umbi parti merungut mengenai pelarian Syria yang membuatkan pengundi marah. Ramai mereka yang dalam parti percaya bahawa kemelut ekonomi serta krisis pelarian telah menyumbang kepada kekalahan,” kata sumber dalaman parti pemerintah AKP kepada portal MEE.

Sebelum ini Erdogan disanjung kerana memberi kebenaran
kepada untuk menerima lebih tiga juta pelarian mencari perlindungan di Turki.

Namun selepas bertahun-tahun, desakan dalaman memaksa
beliau mengambil langkah drastik bagi memenangi semula hati rakyat Turki.

Berdasarkan maklumat yang dikumpul Piar, agensi yang
melakukan kaji selidik berhubung mendapati rata-rata rakyat Turki berpendapat
isu pelarian Syria menduduki tempat kedua penting selepas pengangguran.

85 peratus responden berkata mereka tidak menyokong dasar
semasa kerajaan Turki yang menerima pelarian Syria.

Selepas koflik di negara sendiri bakal memasuki tahun
kesembilan, nasib lebih 3.7 pelarian Syria yang berlindung di Turki kini
bergantung penuh kepada ihsan Ankara. Hakikatnya, Erdogan sendiri di persimpangan.
Sama ada akur dengan suara akar umbi rakyat sendiri atau terus kehilangan
majoriti.

Jika ditakdirkan beliau tersingkir pada pilihan raya nanti, apa akan jadi pada pelarian ini?

PENAFIAN:Hijrah Online tidak bertanggungjawab terhadap pendapat yang diutarakan melalui rencana ini. Ia adalah pandangan peribadi penulis dan tidak semestinya menggambarkan pendirian kami. Segala risiko akibat komen yang disiarkan menjadi tanggungjawab penulis.


PRU-15: PAS TIDAK AKAN SESEKALI BERGABUNG DENGAN PH – TAKIYUDDIN

KOTA BHARU: PAS tidak akan sesekali bergabung dengan Pakatan Harapan (PH) dan parti komponennya bagi membentuk Kerajaan Persekutuan sekiranya tiada parti mendapat majoriti mudah pada Pilihan Raya Umum ke-15 (PRU15) Sabtu ini, kata Setiausaha Agungnya Datuk Seri Takiyuddin Hassan.

Beliau berkata jika diperlukan untuk mengadakan gabungan, pilihan terdekat PAS adalah bekerjasama dengan Barisan Nasional (BN).

“Apabila mana-mana parti mendapat majoriti mudah minimum 112 kerusi pada PRU15, parti itu sendiri akan menubuhkan kerajaan tetapi jika sebaliknya parti itu akan bergabung untuk membentuk kerajaan.

“Kalau pun kita perlu mengadakan gabungan, pilihan kita yang terdekat adalah BN. Itu pun keputusan perlu dibuat oleh Perikatan Nasional (PN) bukan PAS sahaja. Begitu juga parti-parti lain dalam PN, nak buat apa-apa keputusan kena ambil kira PAS,” katanya.

Beliau berkata demikian kepada pemberita selepas meninjau pusat mengundi awal di Taman Asuhan Kanak-kanak (TASKA) Ibu Pejabat Polis Kontinjen (IPK) Kelantan di sini hari ini.

Takiyuddin berkata kenyataannya itu mewakili PAS dan bukan PN kerana beliau tidak mempunyai autoriti untuk mengeluarkan kenyataan bagi pihak gabungan itu.

“Saya bercakap atas kapasiti sebagai Setiausaha Agung PAS malah saya juga telah merujuk Presiden PAS Tan Sri Abdul Hadi Awang sebelum mengeluarkan sebarang kenyataan.

“Presiden parti pun pandangannya serupa…(bergabung dengan) PH sesekali tidak, kalau pun perlu kita mengadakan gabungan atau kerjasama bagi membentuk Kerajaan Persekutuan dengan BN,” katanya.

Sementara itu, Takiyuddin dalam satu kenyataan berkata beliau berkeyakinan penuh PN akan dapat membentuk kerajaan secara bersendirian dan Perdana Menteri adalah daripada gabungan itu.

“Kami percaya rakyat akan lebih yakin dengan tema PN iaitu prihatin, stabil dan bersih,” katanya. –AlHijrah Online


PECAH RUMAH: EMPAT WARGA ROHINGYA TERMASUK REMAJA PEREMPUAN DITAHAN

JOHOR BAHRU: Polis menahan empat warga Rohingya termasuk seorang remaja perempuan berusia 14 tahun yang disyaki melakukan kegiatan pecah rumah di sekitar daerah ini, Batu Pahat dan Kulai dalam beberapa serbuan Khamis lepas.

Ketua Polis Johor Datuk Kamarul Zaman Mamat berkata suspek terdiri daripada dua lelaki dan dua perempuan serta berusia lingkungan 14 hingga 27 tahun.

“Kumpulan ini disyaki mula bergiat aktif melakukan jenayah berkenaan pada pertengahan tahun ini dan modus operandi kumpulan ini adalah melakukan pecah rumah semasa penghuni tiada pada siang hari (waktu bekerja… Sasaran kumpulan ini adalah barang kemas dan wang tunai,” menurutnya dalam kenyataan hari ini.

Beliau berkata polis turut merampas sebuah kereta jenis Proton Persona, 10 keping resit pajak gadai dan 16 set barang kemas pelbagai jenis.

Katanya polis sedang giat mengesan seorang lagi wanita warga Rohingya yang masih bebas dan dikenali sebagai Norjahan Ismail, dipercayai dalang kegiatan pecah rumah itu.

Kamarul Zaman juga berkata dengan tertangkapnya keempat-empat individu, enam kes pecah rumah membabitkan kerugian bernilai kira-kira RM50,000 berjaya diselesaikan.

Kes disiasat mengikut Seksyen 457 Kanun Keseksaan.–AlHijrah Online


SEORANG RENTUNG KEMALANGAN DI LEBUH RAYA GUTHRIE

SHAH ALAM: Seorang pemandu Mazda berwarna merah ditemukan rentung dipercayai selepas kereta yang dipandunya terbabas dan terbakar di sebelah kiri penghadang jalan di kilometer 3.6 Lebuh Raya Guthrie dari Shah Alam sebelum tol Bukit Jelutong, awal pagi tadi.

Ketua Polis Daerah Shah Alam ACP Mohd Iqbal Ibrahim berkata mangsa yang identitinya masih belum dapat dikenal pasti itu disahkan meninggal dunia di tempat kejadian kerana turut terbakar bersama kenderaan dipandu.

Katanya, mayat mangsa dibawa ke Hospital Shah Alam untuk proses bedah siasat dan siasatan lanjut sedang dijalankan bagi mengenal pasti punca dan sebab kematian.

Kes disiasat di bawah Seksyen 41 (1) Akta Pengangkutan Jalan 1987.

Mohd Iqbal turut meminta orang ramai yang mempunyai maklumat agar menghubungi Pegawai Penyiasat Bahagian Siasatan dan Penguatkuasaan Trafik (BSPT) Ibu Pejabat Polis Daerah Shah Alam, Inspektor Muhammad Hanif Sukri di talian 014-8066744 bagi membantu siasatan.

Terdahulu, Pengarah Jabatan Bomba dan Penyelamat Malaysia (JBPM) Selangor, Norazan Khamis berkata pihaknya menerima panggilan pada 1.15 pagi dan tiba di lokasi kejadian enam minit kemudian.

Katanya, setiba di tempat kejadian pihaknya mendapati sebuah kereta jenis Mazda yang tidak diketahui nombor pendaftaran telah terbakar 100 peratus akibat kemalangan.

“Terdapat seorang mangsa ditemukan rentung di dalam kereta tersebut dan mayat yang tidak diketahui identiti serta jantina itu telah diserahkan kepada polis untuk tindakan lanjut,” katanya.–AlHijrah Online


CUBAAN SELUDUP MAKANAN LAUT KE SINGAPURA DIPATAHKAN

ISKANDAR PUTERI: Cubaan membawa keluar pelbagai jenis makanan laut tanpa permit eksport yang sah ke Singapura berjaya dipatahkan Jabatan Perkhidmatan Kuarantin dan Pemeriksaan Malaysia (MAQIS) Johor di Kompleks Sultan Abu Bakar (KSAB), Tanjung Kupang, pada Selasa malam.

Pengarah MAQIS Johor, Nur Afifah A Rahman berkata, pelbagai jenis ikan basah, sotong, udang dan isi ikan berjaya dirampas dengan berat 4.2 tan metrik selepas melakukan pemeriksaan ke atas sebuah lori di laluan kenderaan berat di KSAB, jam 11 malam tadi.

“Hasil pemeriksaan mendapati pelbagai hasilan laut seperti ikan kerapu, udang, sotong dan sebagainya yang dianggarkan bernilai RM92,760 berjaya dijumpai sekali gus dirampas,” katanya dalam satu kenyataan hari ini.

Tambahnya, perbuatan mengeksport sebarang jenis keluaran pertanian tanpa permit eksport yang sah daripada MAQIS menjadi satu kesalahan di bawah Seksyen 11(2) Akta Perkhidmatan Kuarantin dan Pemeriksaan Malaysia 2011 (Akta 728).

Oleh itu rampasan semalam boleh dihukum di bawah Seksyen 11(3) akta berkenaan dan jika disabit kesalahan, boleh didenda tidak melebihi RM100,000 atau penjara maksimum enam tahun atau kedua-duanya sekali. — AlHijrah Online


OCTAFX TERSENARAI DALAM AMARAN PENGGUNA KEWANGAN BNM

KUALA LUMPUR: Syarikat OctaFX telah tersenarai dalam Amaran Pengguna Kewangan (FCA) yang dikeluarkan Bank Negara Malaysia (BNM).

BNM menerusi hantaran di Facebook memaklumkan pihaknya telah mengemas kini Halaman Amaran Pengguna.

Menurut BNM, FCA merupakan panduan bagi meningkatkan kesedaran orang ramai berkenaan entiti atau skim yang telah disalah anggap atau kelihatan sebagai entiti atau skim berlesen atau dikawal selia oleh BNM.

“Senarai ini dikemas kini berdasarkan maklumat yang diterima oleh BNM daripada orang ramai dan selepas menjalankan penilaian yang sewajarnya ke atas entiti dan skim yang dilaporkan.

“Pengguna boleh merujuk FCA sebagai salah satu cara untuk menyemak sama ada sesebuah entiti atau skim itu telah dikenal pasti tidak mendapat kebenaran daripada BNM untuk menawarkan produk atau perkhidmatan kewangan yang dikawal selia oleh BNM,” kata BNM dalam laman sesawangnya.

BNM menasihatkan orang ramai untuk berhati-hati dan melakukan tindakan sewajarnya sebelum membuat pelaburan dengan mana-mana entiti atau skim kewangan.—AlHijrah Online


PENINGKATAN KOS TIDAK JEJAS KUALITI MAKANAN JEMAAH HAJI

MAKKAH: Peningkatan kos haji termasuk akibat faktor kenaikan harga barangan mentah di Arab Saudi tidak menjejaskan kualiti pek sajian makanan kepada jemaah haji Malaysia bagi musim haji 1444 Hijrah ini.

Malah, Ketua Rombongan Haji Malaysia Datuk Seri Syed Saleh Syed Abdul Rahman berkata Tabung Haji (TH) menyediakan 42 jenis menu pada tahun ini, berbanding 28 jenis masakan tahun lepas supaya bakal haji tidak merasai sajian sama dalam tempoh masa singkat.

Beliau berkata pihaknya mengimbangi kenaikan harga barangan mentah dengan menggunakan inovasi dalam penyediaan makanan seperti rempah ratus pracampur dari Malaysia, selain memilih syarikat katering tempatan yang mempunyai peralatan moden.

“Sudah tentu ada impak dari segi kos bahan mentah, dari segi penggajian kepada pekerja dalam dapur ini kerana mereka juga memerlukan pekerja yang ramai dari segi penyediaan dan agihan makanan.

“Bagaimanapun, dengan kita memperkenalkan pracampur ini dapat mengurangkan sedikit jumlah pekerja dalam dapur dan penggunaan peralatan-peralatan seperti untuk memotong bawang dan sayur-sayuran… ini mengurangkan jumlah pekerja (syarikat tempatan),” katanya kepada pemberita selepas melawat tiga premis yang menyediakan pek sajian makanan untuk jemaah haji di sini.

Menurut Syed Saleh kos menunaikan haji bagi seorang jemaah Muassasah meningkat kira-kira lapan peratus kepada RM30,850 tahun ini, berbanding RM28,632 tahun lepas.

Dalam pada itu, Syed Saleh berkata pada tahun ini, TH memilih lapan syarikat katering tempatan yang mempunyai lesen dan sijil diiktiraf kira-kira 10 pihak berkuasa Arab Saudi bagi memastikan kualiti dan kebersihan makanan berada di tahap tinggi.

Beliau berkata 18 tukang masak berpengalaman turut dibawa dari tanah air bagi memastikan makanan mempunyai nutrisi dengan cita rasa Malaysia.

Menurutnya lebih dua juta pek makanan dijangka diagihkan kepada jemaah haji Malaysia sepanjang musim haji ini.

Syed Saleh berkata setakat Selasa lepas (6 Jun), sejumlah 287,241 pek makanan disediakan dengan 133,690 pek kepada jemaah haji negara di Madinah dan 153,551 pek di Makkah. –AlHijrah Online


TIMBALAN MENTERI KKMM PULA POSITIF COVID-19

KUALA LUMPUR: Timbalan Menteri Komunikasi dan Multimedia Datuk Zahidi Zainul Abidin disahkan positif COVID-19.

Menurut kenyataan dikeluarkan pejabatnya, Zahidi disahkan positif COVID-19 setelah menerima keputusan ujian saringan awal pagi tadi.

“Beliau menjalani ujian saringan COVID-19 sejurus tiba di Kuala Lumpur dari Pulau Pinang pada 11 Januari 2021 yang lalu.

“Beliau telah dibawa ke Hospital Sungai Buloh, Selangor untuk menjalani rawatan lanjut mengikut garis panduan yang telah ditetapkan oleh Kementerian Kesihatan Malaysia,” jelas kenyataan dikeluarkan pejabatnya.

Pada 25 Disember 2020, Zahidi dilaporkan telah menjalani ujian saringan COVID-19 dan keputusannya ialah negatif.

Beliau turut memohon maaf atas segala kesulitan yang timbul dan berdoa agar Allah SWT mempermudah urusan semua yang terlibat.

Sebelum ini tiga menteri kabinet iaitu Menteri di Jabatan Perdana Menteri (Ekonomi) Datuk Seri Mustapa Mohamed, Menteri Pembangunan Wanita, Keluarga dan Masyarakat, Datuk Seri Rina Mohd Harun dan Menteri Dalam Negeri, Datuk Seri Hamzah Zainudin telah disahkan positif COVID-19 . – AlHijrah Online